title: Eustreptospondylus

text: Eustreptospondylus (nimen merkitys: ”hyvin kaareva selkänikama”) oli keskijurakaudella 165 miljoonaa vuotta sitten elänyt, lihaa syönyt teropodisuku. Dinosaurus nimettiin vuonna 1964, ja sukuun kuuluu yksi laji, tyyppilaji "E. oxoniensis". "Eustreptospondyluksen" fossiileja on löydetty Englannista.


title: Eustreptospondylus

text: Nimi "Eustreptospondylus" tarkoittaa kreikan kielellä ”hyvin kaarevaa selkänikamaa”.


title: Eustreptospondylus

text: "Eustreptospondyluksesta" löydetty yksi ainoa yksilö on noin 4,6 metriä pitkä. Kyseessä on kuitenkin nuori yksilö, ja vertailu muiden teropodien fossiileihin ehdottaa, että "Eustreptospondyluksen" pituus aikuisena oli 6–9 metriä.


title: Eustreptospondylus

text: "Eustreptospondyluksella" oli terävät hampaat, ja se käveli kahdella jalalla. Sen selässä oli kaarevia selkänikamia. "Eustreptospondylus" oli mahdollisesti uimataitoinen, koska se eli pienellä saarella, ja sen saattoi täytyä silloin tällöin uskaltautua menemään kauas etsimään ravintoa.


title: Eustreptospondylus

text: "Eustreptospondylus" kuvattiin ensimmäisen kerran vuonna 1841. Alkuperäiset fossiilit ovat sittemmin hävinneet. "Eustreptospondyluksen" uskottiin alun perin olevan "Megalosaurus"-laji. Paleontologeilta kesti kokonainen vuosisata tunnistaa, että se epätavallisen kaarevine selkänikamineen ansaitsi kuulumisen omaan sukuunsa. Vuonna 1964 "Eustreptospondyluksesta" tehtiin toinen löytö, ja sen otaksuttiin kuuluvan kyseiselle dinosaurukselle, perustuen alkuperäisistä fossiileista tehtyihin kuvauksiin. Kyseinen löytö oli ainoa "Eustreptospondyluksesta" tunnettu fossiili, luuranko, joka kuuluu keskenkasvuiselle yksilölle. Se löydettiin Englannista, läheltä Oxfordia. Koska luuranko löydettiin merisedimenteistä, asiantuntijat uskovat, että "Eustreptospondylus" saalisti pitkin pienten saarien rantoja, joita sijaitsi eteläisen Englannin rannikolla keskijurakaudella. Luurangon selkänikamista puuttuu kehittyneet yläosat, mikä osoittaa, että yksilö oli kuollessaan nuori.


title: Eustreptospondylus

text: "Eustreptospondylus" on näkyvästi esillä yhdessä jaksossa BBC:n tuottamassa sarjassa "Matkalla dinosaurusten kanssa". Siinä dinosaurus kuvataan uimakykyisenä, millainen se saattoi olla oikeastikin. Sarjassa yksi "Eustreptospondylus"-yksilö joutuu kokonaisena suuren merimatelija "Liopleurodonin" nielemäksi. Myöhemmin kaksi aikuista "Eustreptospondylusta" näytetään syömässä rannalle ajautunutta "Liopleurodonin" ruhoa.


title: Marika

text: Marika on naisen etunimi. Se on raamatullisen Maria-nimen alun perin unkarilainen diminutiivimuoto , mutta se on tullut käyttöön myös Tšekissä, Slovakiassa, Puolassa, Kreikassa (kirjoitettuna Μαρικα), Suomessa ja Virossa. Suomessa ja Ruotsissa nimen suurin suosio on ollut 1960- ja 1970-luvuilla, mutta molemmissa maissa Marika on ollut yleisempi toisena nimenä kuin puhuttelunimenä.


title: Marika

text: Suomessa Marikan nimipäivää vietetään 2. heinäkuuta. Kesäkuuhun 2016 mennessä nimi oli Suomessa annettu 27 615 naiselle ja alle kymmenelle miehelle.


title: Vladislav Tretjak

text: Vladislav Aleksandrovitš Tretjak (, s. 25. huhtikuuta 1952 Dmitrov, Venäjän SFNT, Neuvostoliitto) on uransa päättänyt venäläinen jääkiekkomaalivahti. Tretjakia pidetään yleisesti yhtenä jääkiekkohistorian parhaista maalivahdeista.


title: Vladislav Tretjak

text: Tretjak aloitti ammattilaisena 17-vuotiaana kaudella 1968–1969 Anatoli Tarasovin valmentamassa puna-armeijan seurassa TsSKA Moskovassa, jossa hän pelasi koko uransa. Vuonna 1971 hänet valittiin ensimmäistä kertaa Neuvostoliiton jääkiekkoliigan ensimmäiseen tähdistökenttään, ja valinta toistui joka vuosi vuoteen 1984 saakka. Hän voitti näiden vuosien välillä kolmetoista Neuvostoliiton kiekkomestaruutta, ja hänet nimettiin viisi kertaa liigan arvokkaimmaksi pelaajaksi. Hänet valittiin myös Euroopan parhaaksi jääkiekkoilijaksi kolmesti, vuosina 1981, 1982 ja 1983.


title: Vladislav Tretjak

text: Kansainväliseen kuuluisuuteen Tretjak nousi otteillaan vuoden 1972 Summit Series -ottelusarjassa Neuvostoliiton ja Kanadan välillä. Samana vuonna hän oli voittamassa Sapporon talviolympialaisissa ensimmäistä olympiakultaansa. Myöhemmin Tretjak oli voittamassa Neuvostoliiton paidassa kultaa myös Innsbruckin talviolympialaisissa vuonna 1976 ja Sarajevon talviolympialaisissa vuonna 1984. Lisäksi hän oli voittamassa vuoden 1981 Canada Cupia, kymmentä jääkiekon maailmanmestaruutta ja yhdeksää Euroopan-mestaruutta. Vuoden 1980 talviolympialaisten "Miracle on Ice" eli Yhdysvaltain yllättävä olympiakulta toi kuitenkin ikävän tahran Tretjakin muuten menestyksekkääseen maajoukkueuraan. Neuvostoliiton päävalmentaja Viktor Tihonov vaihtoi Yhdysvaltoja vastaan pelatussa loppusarjan ottelussa Tretjakin pois maalilta jo ensimmäisen erän jälkeen tämän päästettyä helpohkosti kaksi maalia. Yhdysvallat vei ottelun voiton lopulta maalein 4–3 ja loppusarjan lopulta viidellä pisteellä. Neuvostoliitto tuli kisoissa hopealle neljällä pisteellä.


title: Vladislav Tretjak

text: Tretjak päätti uransa 1984 Tšekkoslovakiaa vastaan pelatun, 2–0 päättyneen ottelun jälkeen. Vuonna 1990 Mike Keenan palkkasi hänet Chicago Blackhawksin maalivahtivalmentajaksi, ja hän on toiminut tehtävässä 2000-luvulle saakka. Hän on ollut valmentamassa Chicagossa muun muassa Dominik Hašekia ja Ed Belfouria, jotka ovat aikansa parhaimpia maalivahteja.


title: Vladislav Tretjak

text: Tretjak valittiin 2003 Venäjän duumaan Yhtenäinen Venäjä -puolueen listoilta, ja vuodesta 2006 lähtien hän on toiminut myös Venäjän jääkiekkoliiton puheenjohtajana.


title: Vladislav Tretjak

text: Tretjak palkittiin 1978 Leninin kunniamerkillä. Vuonna 1989 hänet nimettiin Hockey Hall of Fameen ensimmäisenä venäläisenä. Vuonna 2000 hänet äänestettiin 1900-luvun parhaaksi venäläiseksi jääkiekkoilijaksi. Hän on kirjoittanut uransa jälkeen muutamia kirjoja, kuten vuonna 1987 ilmestyneen omaelämäkerran "Tretiak: The Legend". Suomeksi on ilmestynyt muistelmakirja "Maalissa Tretjak" (1978). Tretjak on myös opettanut junioreita Suomessa 2007.


title: Vladislav Tretjak

text: Tretjak sytytti Sotšin talviolympialaisten olympiatulen yhdessä taitoluistelijalegenda Irina Rodninan kanssa vuonna 2014.


title: Robert Bruce

text: Robert I (tunnetaan yleensä paremmin nimillä Robert Bruce tai Robert the Bruce, 11. heinäkuuta 1274 – 7. kesäkuuta 1329), oli Skotlannin kuningas 1306–1329. Hän on yksi Skotlannin merkittävimmistä kuninkaista ja yksi sukupolvensa kuuluisimmista sotureista. Bruce johti Skotlantia sen itsenäisyystaistelussa Englantia vastaan. Häntä on pidetty maassaan kansallissankarina.


title: Robert Bruce

text: Robert Bruce kuului isän puolelta Englannista siirtyneeseen normannisukuun, Brucen klaaniin, jolle oli läänitetty strategisesti tärkeä raja-alue Annandale. Hänen äitinsä oli kelttiläinen perijätär, Carrickin kreivitär Marjorie. Häneltä Robert Bruce peri vuonna 1292 Carrickin jaarlin arvon ja maat.


title: Robert Bruce

text: Sen jälkeen, kun Canmoren hallitsijasuku oli vuonna 1290 sammunut, Robert Brucen samanniminen isoisä vaati itselleen Skotlannin kruunua. Kruununperimyskiistan ratkaisijaksi kutsuttu Englannin kuningas Edvard I valitsi kuitenkin kuninkaaksi John Balliolin. Molemmat polveutuivat David I:n pojanpojan tyttäristä. Brucen suku ei tunnustanut ratkaisua.


title: Robert Bruce

text: Kun Englannin ja Skotlannin välille puhkesi vuonna 1295 sota, Brucen isä kieltäytyi tuomasta miehiään kansalliseen armeijaan. Suku karkotettiin Skotlannista, ja siltä riistettiin sen maat, mutta se sai niistä korvausta Edvardilta. Suvulla oli ennestään maita myös Englannissa.


title: Robert Bruce

text: Robert Bruce liittyi William Wallacen kapinaan englantilaisia vastaan. Falkirkin tappion jälkeen 1298 Wallace syrjäytettiin johtoasemasta, mutta hän jatkoi sissisotaa. Valtakunnan suojelijoiksi tulivat kilpailevat ylimykset Robert Bruce ja Balliolin lanko Badenochin jaarli John Comyn sekä arkkipiispa William Lamberton, mutta kahden edellisen riitojen takia liitto kesti vain pari vuotta.


title: Robert Bruce

text: Bruce teki ensimmäisenä sovinnon Edvardin kanssa 1302. Sitoakseen Brucen itseensä Edvard naitti hänelle irlantilaisen suosikkinsa Ulsterin jaarlin tyttären Elizabeth de Burghin. Myös Comyn siirtyi Edvardin alamaiseksi 1304.


title: Robert Bruce

text: Bruce ja Comyn tapasivat 10. helmikuuta 1306 Greyfriarsin kirkossa ilmeisesti neuvotellakseen kapinasta. Bruce menetti malttinsa ja surmasi Comynin. Tällöin hänen oli pakko aloittaa kapina heti. Murhan johdosta Brucella oli odotettavissa paavin kirkonkirous, mutta Skotlannin kirkko asettui tukemaan Brucea, ja hänet kruunattiin kuninkaaksi palmusunnuntaina 1306 Sconessa.


title: Robert Bruce

text: Edvard lähetti Skotlantiin armeijan, joka löi Brucen joukot Methvenin taistelussa. Brucen vaimo Elizabeth de Burgh ja ainoa lapsi, ensimmäisestä avioliitosta oleva tytär Marjorie, sekä muita perheen naisia joutui englantilaisten vangiksi.


title: Robert Bruce

text: Bruce joutui pakenemaan englantilaisia Hebrideille, josta hän kuitenkin palasi seuraavana vuonna. Jälleen hänen hankkeensa epäonnistuivat, ja hänen veljensä (lukuun ottamatta Edward Brucea) joutuivat englantilaisten vangeiksi ja hirtettiin.


title: Robert Bruce

text: Vasta kun Bruce alkoi käyttää samaa sissitaktiikkaa kuin Wallace, hän alkoi saavuttaa menestystä, ja yhä useammat siirtyivät hänen puolelleen. Heidän joukossaan oli Brucen sisarenpoika Thomas Randolph.


title: Robert Bruce

text: Edvard I:n kuolema 1307 helpotti Brucen tilannetta, sillä Edvard II oli heikko hallitsija. Hänkään ei suostunut rauhaan. Sen takia Bruce järjesti hävitysretkiä Pohjois-Englantiin. Hänen alipäälliköitään olivat hänen veljensä Edward Bruce, sisarenpoikansa Morayn jaarli James Randolph ja Sir James Douglas ("Hyvä Sir James", englantilaisille pelottava "musta Douglas").


title: Robert Bruce

text:
Vuonna 1309 Bruce saattoi kutsua koolle ensimmäisen parlamenttinsa. Seuraavina vuosina useimmat linnat (Edinburgh, Roxburgh) joutuivat Brucen valtaan. Piirittäessään Stirlingin linnaa Edward Bruce teki harkitsemattoman sopimuksen linnan komentajan kanssa, että jolleivät englantilaiset seuraavaan vuoden 1314 juhannukseen mennessä lähettäisi apuvoimia, linna antautuu.
Sopimuksen seurauksena Englannin Edvard II saapui Skotlantiin 19 000 miehen vahvuisen armeijan kanssa. Brucella oli vain 7 000 miestä, mutta hän onnistui voittamaan Bannockburnin taistelun estämällä englantilaisia käyttämästä hyväkseen vahvuuksiaan, ratsuväkeä ja pitkäjousia. Tämä voitto vahvisti sekä Skotlannin itsenäisyyden että Brucen vallan. Bruce sai myös perheensä takaisin Englannin vankeudesta.


title: Robert Bruce

text: Englanti ei kuitenkaan suostunut solmimaan rauhaa, ja skotlantilaiset vetosivat paaviin 1320 kuuluisalla Arbroathin julistuksella. Siinä he vannoivat, etteivät taistelleet rikkauden eivätkä kunnian tähden vaan vapauden tähden, josta eivät luopuisi muuta kuin kuolemassa. Bruce oli vapauttanut maan, mutta jos hän alistuisi englantilaisten valtaan, he valitsisivat toisen kuninkaan.


title: Robert Bruce

text:
Vasta kun Edvard II oli murhattu ja nuori Edvard III noussut valtaan, Englanti suostui solmimaan rauhan ja samalla tunnustamaan Brucen Skotlannin kuninkaaksi vasta 17. maaliskuuta 1328 Edinburghissa. Silloin sovittiin, ettei skotlantilainen ylimys voinut omistaa maata Englannissa tai päinvastoin.
Bruce oli aina haaveillut lähtevänsä ristiretkelle, luultavasti sovittaakseen Comynin murhan, muttei voinut sitä tehdä. Niinpä hän pyysi, että hänen kuoltuaan sydän irrotettaisiin hänen ruumiistaan, ja joku lähtisi se mukanaan ristiretkelle. Tehtävän sai Sir James Douglas, joka lähtikin vuonna 1330 Espanjaan taistelemaan maureja vastaan ja sai siellä surmansa.


title: Robert Bruce

text: Bruce kuoli rauhallisesti Cardrossissa 7. kesäkuuta 1329, ja hänet haudattiin (sydäntä lukuun ottamatta) Dumfermlinen luostariin, jonne hänen toinen vaimonsa oli haudattu kaksi vuotta aiemmin.


title: Etymologia

text: Etymologia (kreikan sanasta ἔτυμον ’oikea merkitys’) eli sanojen alkuperän tutkimus tai sananselitysoppi on kielitieteisiin, erityisesti historiallis-vertailevaan kielitieteeseen kuuluva tutkimusala, jonka tutkimuskohteena on sanojen alkuperä ja historia. Se on menetelmällisesti läheisessä yhteydessä äännehistoriaan. Sanaa etymologia käytetään myös synonyymina sanan alkuperälle.


title: Etymologia

text: Etymologia tutkii toisaalta sanojen äänneasun, toisaalta sanojen merkitysten historiaa. Se esittää rekonstruktioita sanojen varhaisimmista äänneasuista ja selvittää sanojen lainautumissuuntia kielestä ja kielikunnasta toiseen. Etymologian tutkimustuloksia julkaistaan tieteellisten artikkelien lisäksi etymologisissa sanakirjoissa.


title: Etymologia

text: Moderni etymologia tutkii sanojen suhteita toisiinsa toisaalta yhden kielen ja kielikunnan sisällä, toisaalta kielten ja kielikuntien välillä. Useimmiten sanat jaetaan alkuperänsä puolesta seuraaviin ryhmiin:On kuitenkin huomattava, että tällainen jako ei ole ongelmaton. Ns. omaperäisiin perussanoihin kuuluu runsain mitoin varhaisia lainasanoja sillä myös varhaisilla kantakielillä on ollut lainakontakteja toisiinsa. Siksi esimerkiksi suomen kielen sana voi olla yhtä aikaa suomalais-ugrilaista ja laina-alkuperää. Se voi esiintyä lukuisissa sukukielissä, mutta olla alun perin lainattu näihin jostakin toisesta varhaisesta kielimuodosta. Myös alkujaan onomatopoieettinen sana voi olla sekä omaperäinen perussana tai lainasana.


title: Etymologia

text: Toinen ongelmaryhmä ovat ns. deskriptiiviset sanat, joissa esiintyy sanan äänneasun kehitystä ohjaavia äänteellisiä konventioita. Esimerkiksi sellaiset sanat kuin pörröttää, törröttää sisältävät -ö-äänteen, joka ilmaisee jonkinlaista affektia. Usein sanat, joiden merkitykseen liittyy tunteita herättävä komponentti, liittyvät affektisanojen ryhmään jolloin niiden äänteellinen ja merkityskehitys voi poiketa odotuksenmukaisesta. Onomatopoieettisia ja deskriptiivisanoja kutsutaan yhteisnimellä äänteellisesti motivoidut sanat.


title: Etymologia

text: Alkuperänsä puolesta sanat kuuluvatkin usein useampaan yllä mainituista ryhmistä. Sana voi yhden kielikunnan sisällä olla vanha perussana, mutta alun perin lainasana toisesta kielikunnasta, jossa se puolestaan voi olla äänteellisesti motivoitu johdos jne.


title: Etymologia

text: Etymologian tutkimuskohteena ei siis ole ainoastaan yksittäisen sanan alkuperä jossakin tietyssä kielessä vaan myös sanan historia kaikissa kielissä, joihin se on historiansa aikana kuulunut. Lisäksi etymologia tutkii myös sanaluokkien historiaa.


title: Etymologia

text: Modernissa etymologiassa tutkitaan ensisijaisesti sanojen äänneasua, merkitystä ja levikkiä.


title: Etymologia

text: Etymologian perusoletuksiin kuuluu, että normaalitilanteessa samaan kantakieleen palautuvat sanat ovat kehittyneet säännönmukaisesti äännelakien ohjaamana. Hyvinkin erinäköiset sukukielten sanat ovat siis historiallisesti samaa juurta, jos niissä on tapahtunut säännönmukaisia äänteenmuutoksia. Siksi sanan alkuperän määrittelemisen kannalta äännehistorian tuntemus on keskeistä. Toisaalta äännehistoriallinen tietämys perustuu pitkälti etymologiseen tutkimukseen. Näiden kahden läheisen tutkimusalan välillä on siis jännite: toisaalta ne tuottavat toisilleen materiaalia, toisaalta perustuvat toistensa tuloksiin.


title: Etymologia

text: Sanojen äänneasun ohella toinen etymologian peruskriteeri on merkitys. Jotta kaksi sanaa voitaisiin liittää toisiinsa, niiden tulee olla merkitykseltään yhteneväiset, tai niiden merkitysten tulee palautua historiallisesti samaan merkitykseen. Merkityskehitys ei kuitenkaan ole samalla tavoin täysin säännönmukaisesti kuin äännehistoriallinen kehitys ideaalitilanteessa. Silti kielellinen merkityksenmuutos sisältää hyvin paljon eri konteksteissa toistuvia kehityksiä (esimerkiksi konkreettisen merkityksen abstrahoituminen, kokonaisuuden nimen siirtyminen osan nimeksi jne.). Nominien merkitys on yleensä vähemmän altis muuttumaan kuin verbien ja konkreettiset merkitykset ovat yleensä pitkäikäisempiä kuin abstraktit.


title: Etymologia

text: Sanan levikin tutkimuksella tarkoitetaan sanan esiintymistä samaan tai eri kielikuntiin kuuluvissa kielissä. Yleensä jos sanalla on laaja levikki yhteen kielikuntaan kuuluvissa kielissä kyseessä on vanha perussana, joka palautuu kantakieleen. Jos sana taas esiintyy eri kielikuntiin kuuluvissa naapurikielissä kyseessä on lainasana kielestä toiseen.


title: Etymologia

text: On kuitenkin huomattava, että myös yhden kielikunnan sisällä sanoja voi lainautua kielestä toiseen. Siksi levikkikriteeriä tulee käyttää yhdessä äänneasun tutkimisen kanssa.


title: Etymologia

text: Etymologisissa tutkimuksissa ja useimmissa etymologisissa sanakirjoissa sanan varhaisempi muoto ilmaistaan asteriskilla * ja sanan kehityssuunta nuolella →. Sanan lainautumista kuvataan yleensä merkeillä <>. Esimerkiksi suomen sanan käsi kehitys uralilaisesta kantakielestä voidaan kuvata näin:


title: Etymologia

text: käsi ← ural. *käti → unk. kéz, mari kid, komi ki jne.


title: Etymologia

text: Tällä tarkoitetaan, että sanan käsi kantamuoto varhaisimmassa rekonstruoitavissa olevassa suomea edeltävässä kielimuodossa, uralilaisessa kantakielessä on ollut muotoa käti. Tästä sanasta ovat suomen sanan käsi ohella kehittyneet muun muassa unkarin kéz marin kid jne.


title: Etymologia

text: Vastaavasti lainasanan lammas kehitystä voidaan kuvata näin:


title: Etymologia

text: lammas ← kantasuomi *lampas < germ. *lambaz 'lammas' (→ englanti lamb, ruotsi lamm jne.)


title: Etymologia

text: Tällä tarkoitetaan, että varhaisin suomea edeltävä kantakieli, johon sana lammas palautuu on kantasuomi, jossa sana on esiintynyt muodossa lampas. Tähän kielimuotoon sana on lainattu rekonstruoidusta germaanisesta kantakielestä, jossa sana on ollut muotoa lambaz. Tästä puolestaan ovat kehittyneet suluissa mainitut englannin, ruotsin ja muiden germaanisten kielten sanat.


title: Etymologia

text: Etymologisten tutkimusten lukemista voi joskus hankaloittaa tarkekirjoituksen runsas käyttö. Muun muassa Suomen kielen etymologisessa sanakirjassa ja sanakirjassa Suomen sanojen alkuperä käytetään niin sanottua suomalais-ugrilaista tarkekirjoitusta. Tämä on monien kielten perinteinen kirjoitustapa suomalais-ugrilaisten ja altailaisten kielten tutkimuksessa.


title: Etymologia

text: Jo antiikin aikana kirjoitettiin etymologiaa käsitteleviä filosofisia pohdintoja, joista kenties kuuluisin on Platonin kirjoittama Kratylos. Itsenäinen etymologisen tutkimuksen traditio syntyi myös Intiassa, sanskritin kielen viljelijöiden keskuudessa.


title: Etymologia

text: Nykyaikainen tieteellinen etymologia kasvoi kuitenkin vasta 1800-luvulla. Sen synnyssä oleellista osaa näyttelivät valistusajan oppineiden, muun muassa Gottfried Leibnizin ja Martin Vogelin pyrkimykset ryhmitellä maailman kieliä. Ajan hengen mukaisesti myös muun muassa suomalainen H. G. Porthan keräsi laajoja aineistoja maailman kielistä ryhmitelläkseen niitä.


title: Etymologia

text:
Kun käsitys indoeurooppalaisten kielten ja suomalais-ugrilaisten kielten yhteydestä 1700-1800-luvun vaihteessa täsmentyi, alettiin kiinnittää huomiota näiden kielten äänteistön systemaattisiin yhtäläisiin eroihin. Erityisesti August Schleicherin työ johti nuorgrammatiikan syntyyn. Tämä tutkimussuunta pyrki määrittelemään yhden kielikunnan sisäiset äännesuhteet ja eri kielissä toimineet äännelait.
Yhdessä nuorgrammatiikan kanssa kehittyi myös lainasanojen tutkimus.


title: Etymologia

text: 1900-luvulla etymologian metodit ovat kehittyneet eniten kielitypologian myötä. Maailman ei-eurooppalaisten kielikuntien tarkempi tuntemus on johtanut kielellisten rekonstruktioiden täsmentymiseen ja huomion kiinnittymiseen rekonstruktioiden luonnollisuuteen. Myös merkityksenkehitysten tutkimus on edistynyt huomattavasti kielitypologian ja kieliopillistumisen tutkimuksen myötä.


title: Poets of the Fall

text: Poets of the Fall (lyh. POTF) on helsinkiläinen rockyhtye, joka perustettiin vuonna 2003. Yhtye on myynyt Suomessa yli 100 000 levyä ja sillä on hallussaan neljä kultalevyä ja kaksi platinalevyä.


title: Poets of the Fall

text: Yhtyeen perustivat laulaja Marko Saaresto ja kitaristi Olli Tukiainen keväällä 2003, Saareston mukaan tarkalleen hänen nimipäivänään eli 25. huhtikuuta. Markus Kaarlonen tuli myöhemmin tutuksi Saareston lapsuudenystävän Sami Järven kautta, ja yhtyeen peruskolmikko muodostui. Loppuvuodesta nousi julkisuuteen kappale "Late Goodbye", joka esiintyi videopelissä "". Pelin suosio antoi nostetta ensimmäisille single- ja albumijulkaisuille. Albumi "Signs of Life" nousi heti julkaisuviikollaan Suomen Top 40 -listan kärkipaikalle. 55. listaviikolla se ylitti platinalevyn eli 30 000 myydyn levyn rajan. Albumista julkaistiin 2011 erikoispainos tuplavinyylinä.


title: Poets of the Fall

text: Poets of the Fallin toinen albumi "Carnival of Rust" saavutti edeltäjänsä tapaan ensimmäisellä listaviikollaan ensimmäisen sijan ja rikkoi kultalevyn rajan kolme viikkoa levyn julkaisun jälkeen. Menestysalbumi rikkoi myöhemmin myös platinalevyn rajan.


title: Poets of the Fall

text: 16. syyskuuta 2007 yhtye ilmoitti kotisivuillaan, että kolmannen albumin nauhoitukset olivat alkaneet. Albumi julkaistiin 26. maaliskuuta 2008, ja se sai nimekseen "Revolution Roulette". Albumi nousi listaykköseksi Suomen virallisella listalla heti ensimmäisellä viikollaan. Levy on saanut kultaa vuonna 2008 ja sitä on myyty yhteensä yli 16 000 kappaletta.


title: Poets of the Fall

text: Neljäs albumi "Twilight Theater" julkaistiin 17. maaliskuuta 2010. Se saavutti Suomen virallisen listan ykköstilan viikolla 12 ja kultaa samana vuonna.


title: Poets of the Fall

text: Kappale "War" on mukana "Alan Waken" ääniraidalla, jolla yhtyeen alter ego on Old Gods of Asgard. Pelin yhteydessä Old Gods of Asgard julkaisi kaksi muutakin kappaletta.


title: Poets of the Fall

text: Yhtyeen ensimmäinen kokoelma "Alchemy Vol. 1" ilmestyi 16. maaliskuuta 2011. Se sisältää neljältä studiolevyltä valitut 14 kappaletta, uuden kappaleen ”No End, No Beginning” sekä kaikki yhtyeen musiikkivideot siihen mennessä. ”Can you hear me” julkaistiin singlenä ja sille tehtiin musiikkivideo.


title: Poets of the Fall

text: Viides albumi "Temple of Thought" julkaistiin 21. maaliskuuta 2012. Uudelta albumilta julkaistiin ennakkoon single "Cradled in Love" vuoden 2012 alussa. The Happy Song, tehtiin Remedyn peliin "Alan Wake's American Nightmare". Yhtye teki kiertueen, joka sisälsi keikkoja Suomessa, Venäjällä, Saksassa, Romaniassa ja Intiassa.


title: Poets of the Fall

text: Kuudes albumi "Jealous Gods" julkaistiin 19. syyskuuta 2014. Albumi nousi listaykköseksi Suomen albumilistalla.


title: Poets of the Fall

text:
Yhtye tiedotti 11. kesäkuuta 2015, että on alkanut työstämään seitsemättä studioalbumia. Albumin julkaisuajankohdaksi asetettiin tuolloin syyskuu 2016 ja albumista tulisi maailmankiertue.
Yhtye tiedotti 26. toukokuuta 2016 Facebookissa, että seitsemäs albumi "Clearview" julkaistaan 30. syyskuuta 2016. Albumista tulee myös maailmankiertue, joka starttaa albumin julkaisupäivänä.


title: Luettelo showpainin termeistä

text: Showpainissa tai amerikkalaisessa vapaapainissa käytetään useita termejä.Vapaapainissa yleisön osa show’ssa on hyvin tärkeää. Yleisö hurraa faceille ja toistaa heidän iskulauseena ja buuaa heeleille. Huudot ovat samankaltaisia kuin jääkiekko-otteluiden kannatushuudot. Painijoiden uran kulku määräytyy yleisön reaktion mukaan.Ottelutyyppejä on satoja. Ne vaihtelevat humoristisesta sadistiseen. Tässä muutamia.


title: Luettelo showpainin ammattilaisista

text: Tämä on lista entisistä ja nykyisistä showpainijoista ja muista sen piirissä työskentelevistä ihmisistä. Suluissa oikea nimi.


title: Luettelo showpainin ammattilaisista

text: World Wrestling Entertainmentin painijoita.Total Nonstop Action Wrestlingin painijoita.


Luettelo showpainin ammattilaisista


title: Lars Leijonborg

text: Lars Erik Ansgar Leijonborg (s. 21. marraskuuta 1949) on ruotsalainen poliitikko. Hän toimi kansanpuolue liberaalien puheenjohtajana vuodesta 1997 vuoteen 2007 ja lokakuusta 2006 ministerinä Ruotsin hallituksessa, ensin opetusministerinä ja syksystä 2007 kesään 2009 korkeakoulu- ja tutkimusministerinä.


title: Lars Leijonborg

text: Leijonborg aloitti poliittisen uransa FPU:ssa (Folkpartiets ungdomsförbund), kansanpuolueen nuorisojärjestössä. Vuonna 1971 hänestä tuli järjestön puheenjohtaja, jona hän toimi vuoteen 1973. Hän on koulutukseltaan sosionomi, joksi hän valmistui vuonna 1974.


title: Lars Leijonborg

text: Vuosina 1980–1983 Leijonborg toimi kansanpuolueen puoluesihteerinä ja vuosina 1983–1984 puoluelehti NU:n päätoimittajana. 1984–1990 hän työskenteli konsulttiyritys Svenska Managementgruppenin palveluksessa. Ruotsin valtiopäivien jäseneksi hänet valittiin vuonna 1985 Tukholman läänin vaalipiiristä. Kaksissa edellisissä valtiopäivävaaleissa hän oli jäänyt varaedustajaksi. Vuonna 1990 Leijonborgista tuli kansanpuolueen toinen varapuheenjohtaja ja seuraavana vuonna puolueen valtiopäiväryhmän puheenjohtaja. Maaliskuussa 1997 hänet valittiin yksimielisesti puolueensa puheenjohtajaksi Maria Leissnerin jälkeen.


title: Lars Leijonborg

text: Valtiopäivävaaleissa 1998 kansanpuolue sai 4,7 prosenttia äänistä, mikä ylitti vain niukasti valtiopäiväedustukseen oikeuttavan neljän prosentin äänikynnyksen. Vaalitulos oli puolueen historian heikoin. Seuraavat, vuoden 2002 valtiopäivävaalit olivat puolueelle ja Leijonborgille sen sijaan menestys. Kansanpuolue sai 13,3 prosenttia äänistä ja 48 edustajanpaikkaa, 31 enemmän kuin edellisissä vaaleissa. Puolue jäi kuitenkin edelleen oppositioon, kun sen keskustaoikeistolaiset liittolaiset eivät menestyneet.


title: Lars Leijonborg

text: Vuonna 2005 kansanpuolue muodosti Ruotsin allianssin (Allians för Sverige) yhdessä maltillisen kokoomuksen, keskustapuolueen ja kristillisdemokraattien kanssa seuraavan vuoden valtiopäivävaaleja silmällä pitäen. Kansanpuolue lukeutui vuoden 2006 vaalien häviäjiin (puolueen kannatus laski edellisistä vaaleista 5,85 prosenttiyksikköä ja se menetti 20 edustajanpaikkaa), mutta puolue nousi vaalien jälkeen hallitukseen porvarikoalition saatua enemmistön valtiopäiville. Leijonborgista tuli kokoomusjohtaja Fredrik Reinfeldtin johtaman hallituksen opetusministeri.


title: Lars Leijonborg

text: Huhtikuussa 2007 Leijonborg ilmoitti väistyvänsä kansanpuolueen johdosta syyskuun puoluekokouksessa. 7. syyskuuta uudeksi puheenjohtajaksi valittiin Jan Björklund. Kouluministeri Björklundista tuli opetusministeri ja Leijonborg siirtyi korkeakoulu- ja tutkimusministeriksi. Hän jätti hallituksen ja valtiopäivät kesäkuussa 2009.


title: Lars Leijonborg

text: Leijonborg varttui Solnassa Tukholman läänin pohjoisosassa. Hän oli vuodet 1992–2004 naimisissa Lotte Edholmin kanssa. Heillä on yksi yhteinen lapsi, vuonna 1996 syntynyt Axel. Hänellä on myös yksi lapsi aiemmasta liitostaan, vuonna 1975 syntynyt Pontus. Lars Leijonborgin veli Ingemar Leijonborg on televisiokanava TV4:n perustaja.


title: Ben Kingsley

text: Sir Ben Kingsley, CBE, () (s. 31. joulukuuta 1943 Scarborough, Englanti) on brittiläinen näyttelijä. Hän on ollut urallaan neljästi Oscar-ehdokkaana. Hän sai parhaan miespääosan Oscar-palkinnon ja BAFTA-palkinnon roolistaan Mahatma Gandhina elokuvassa "Gandhi".


title: Ben Kingsley

text: Kingsley syntyi Krishna Pandit Bhanjina Scarboroughissa, Yorkshiressa, näyttelijä-malli Ann Lyna Maryn (o.s. Goodman) ja lääkäri Rahimtulla Harji Bhanjin lapsena. Kingsleyn isä on ismailiiteitteihin kuulunut muslimilääkäri, joka syntyi siirtomaa-ajan Keniassa gujaratilaistaustaiseen perheeseen. Kingsleyn maustekauppiasisoisä muutti 1800-luvulla Intiasta Sansibariin, jossa Benin isä asui ennen kuin muutti Englantiin 14-vuotiaana. Benin äiti Ann Lyna Mary Goodman on venäjän tai saksan juutalainen.


title: Ben Kingsley

text: Kingsley aloitti näyttelijänä amatööriteatterissa Manchesterissa, ja ammattilaiseksi hän siirtyi 23-vuotiaana. Hän esiintyi 1967 ensimmäisen kerran Lontoossa, Aldwych-teatterissa. Tämän jälkeen hän siirtyi Royal Shakespeare Companyyn ja näytteli seuraavat 15 vuotta pääasiassa teatterissa. Tuona aikana hän teki myös kaksi elokuvaa, "Pelko on aseeni" ja "Hard Labour". Yhdysvalloissa Kingsley esiintyi ensimmäisen kerran 1971, kun Royal Shakespeare Company vieraili Broadwayllä. Kingsley esiintyi 1970-luvulle asti syntymänimellään Krishna Bhanji. Hän pelkäsi kuitenkin leimautuvansa etnisiin rooleihin, joten hän vaihtoi nimensä 1970-luvun lopulla Ben Kingsleyksi.


title: Ben Kingsley

text: Julkisuuteen Kingsley ponnahti osastaan Mahatma Gandhina elokuvassa "Gandhi", joka voitti kahdeksan Oscaria, mukaan luettuna Kingsleyn saama palkinto parhaasta miespääosasta. "Gandhin" jälkeen hänet valittiin usein esittämään samantyylisiä rooleja, kuten elokuvissa "Paluu vapauteen", "Haaremi" ja "Holmes hölmöilee". Kingsley palasi kuitenkin monipuolisempiin rooleihin 1990-luvulla, kun hän näytteli mafiajohtaja Meyer Lanskyä "Bugsyssä" ja juutalaista kirjanpitäjää "Schindlerin listassa". "Bugsystä" Kingsley sai Oscar-ehdokkuuden parhaasta miessivuosasta. Hänen seuraavia töitään olivat natsiepäilty elokuvassa "Yö ei tunne armoa" ja tieteiselokuva "Peto".


title: Ben Kingsley

text: Kingsley teki 2000-luvun alussa jälleen pari arvostetumpaa roolia. Hän sai sekä Oscar- että Golden Globe -ehdokkuudet osistaan manipuloivana rikollisena elokuvassa "Sexy Beast" ja ylpeänä iranilaisena maahanmuuttajana elokuvassa "Hiekan ja sumun talo". Hänen roolitöihinsä mahtuu kuitenkin "Hiekan ja sumun talon" jälkeen myös vähemmän menestyneitä elokuvia, kuten "Myrskylinnut" ja "BloodRayne".


title: Ben Kingsley

text: Kingsleyn arvostetuimpia rooleja tällä kaudella oli kuuluisana kardiologina Herman Tarnowerina esiintyminen televisioelokuvassa "Mrs. Harris", josta hän sai Golden Globe -ehdokkuuden. Kingsleyllä alkoi todella kiireinen aika 2000-luvun puolivälissä, sillä hän työskenteli vuonna 2007 seitsemässä elokuvassa. Hän esiintyi muun muassa rikoskomediassa "You Kill Me", jännityselokuvassa "Transsiberian", historiallisessa seikkailuelokuvassa "The Last Legion" ja seksiguruna komediassa "Love Guru".


title: Talvihorros

text: Talvihorros eli hibernaatio tarkoittaa säänneltyä alilämpöisyyttä, jonka avulla eläimet voivat säästää energiaa talven ylitse. Talvihorroksen aikana eläinten aineenvaihdunta ja ruumiinlämpö laskevat, ja keho käyttää ravinnokseen lämpimän kauden aikana kerättyjä rasvavarantoja. Horrosta syvempää lepotilaa kutsutaan diapaussiksi.


title: Talvihorros

text: Monet tasalämpöiset eläimet, kuten siili viettävät talvensa talvihorroksessa. Talvihorroksessa elimistön lämpötila pysyttelee parissa lämpöasteessa. Ennen talvihorrosta nämä eläimet tankkaavat energiaa rasvavarastoihinsa.


title: Talvihorros

text: Vaihtolämpöiset eläimet vaipuvat kylmänhorrokseen, jossa elintoiminnot ovat lähes pysähdyksissä ja ruumiinlämpö voi laskea nollan alapuolelle. Solut eivät kuitenkaan jäädy, sillä niihin muodostuu jäätymispistettä alentavaa glyserolia. (esimerkiksi sammakko, käärme, sisilisko).


title: Talvihorros

text: Sen sijaan esimerkiksi karhu ja mäyrä vajoavat talviuneen eivätkä syvään talvihorrokseen, koska niiden ruumiinlämpö pysyy melko tasaisena.


title: Kehonmuokkaus

text: Kehonmuokkauksella (engl. "body modification") tarkoitetaan pysyvää tai väliaikaista muutosta ihmiskehoon esteettisistä, spirituaalisista tai muista ei-lääketieteellisistä syistä.


title: Kehonmuokkaus

text: Yleisimpiä kehonmuokkaustapoja ovat erilaiset tatuoinnit ja lävistykset. Radikaalimpia kehonmuokkauksen tapoja ovat mm. erilaiset implantit, arpeuttaminen, ympärileikkaus, plastiikkakirurgiset toimenpiteet, kielenhalkaisu ja kosmeettinen amputaatio.


title: Kehonmuokkaus

text: Kehonmuokkausta on harrastettu ihmiskunnan historian alkuhämäristä asti, aina maorien tatuoinneista viktoriaanisten korsettien ja kiinalaisen jalkojen typistämisen kautta nykypäivän silikonirintoihin. Joidenkin futuristien mielestä kehonmuokkaus tulee kehittymään tulevaisuudessa yhä enemmän teknologiseen suuntaan päätyen lopulta kyborgeihin.


title: Buster

text: Buster on miesten ja poikien urheilusta kertova sarjakuvalehti, joka ilmestyi Semicin julkaisemana Suomessa 1970- ja 1980-luvuilla. Lehteä on julkaistu Ruotsissa vuodesta 1967. Joulukuussa 2005 lehteä julkaiseva Egmont päätti suosion hiipumisen vuoksi lopettaa lehden julkaisemisen Ruotsissakin.


title: Buster

text: Lehdessä oli sarjakuvien lisäksi artikkeleita, haastatteluita ja lukijapalsta. Lehden sarjakuvat tulivat enimmäkseen englantilaisista "Tiger" ja "Roy of the Rovers" -lehdistä. Jalkapallotarinoita oli eniten, mutta sarjoja oli myös jääkiekosta, yleisurheilusta, vapaapainista, moottoriurheilusta ja nyrkkeilystä. Busterin suosituimpia sarjoja olivat muun muassa "Benny kultajalka", "Harjumäen sisu", "Melchester Rovers" ja "Super-Mac".


title: Buster

text: Englantilainen 28. maaliskuuta 1960 – 4. tammikuuta 2000 ilmestynyt Buster-lehti ei ollut erikoistunut urheiluun.


title: Buster

text: Nimikkosarjakuvan Buster on nuori poika, joka asuu äitinsä luona. Englanninkielisen version Buster oli Andy Cappin poika ja hänen ulkonäkönsä oli vaatetusta myöten isänsä kaltainen. Ruotsalainen Buster oli hieman englantilaisen esikuvansa näköinen, mutta Lätsä-tyyliset vaatteet vaihdettiin. Ruotsalainen Buster harrastaa milloin mitäkin lajia, mutta sarjakuvat käsittelevät myös muita aiheita.


title: Buster

text: Harjumäen sisu on Max Lundgrenin Harjuvaaran pallokerho -kirjoihin ("Åshöjdens BK") perustuva Reijo Piipon piirtämä jalkapallosarjakuva. Sarjakuvan kertojana on Jorma Eskelinen, eräs joukkueen vakiopelaajista. Sarja kertoo jalkapallojoukkueesta ja sen vaikutuksesta Harjumäen kehittymiseen. Kun Harjumäki nousee viidennestä divisioonasta toiseen, osaa seudun merkkihenkilö, rikas "Mustikkakuningas" hyödyntää julkisuutta. Kunta alkaa kehittyä ja sinne muuttaa lisää väkeä.


title: Buster

text: Harjumäen sisun valmentaja on entinen maajoukkuepelaaja "Leipuri" Olsson. Sarjan alussa pelaajat ovat noin 14–15-vuotiaita ja ikääntyvät verkalleen. 17-vuotiaana joukkueen tähtipelaaja Eki Eskelinen valitaan Suomen maajoukkueeseen (ruotsinkielisessä versiossa Ruotsin), ja on ensimmäisen maalin toinen syöttäjä ja tasoitusmaalin 2–2 tekijä.


title: Buster

text: Sarja seuraa aluksi kirjojen juonta, mutta siirtyy sitten omille teilleen. Kirjat päättyvät siihen, että Harjuvaaran pallokerho häviää karsinnan korkeimpaan sarjatasoon, mutta sarjakuvassa tarina jatkuu. Eki ja hänen velipuolensa Jorma pelaavat myöhemmin englantilaisessa Everton FC:n joukkueessa mutta palaavat koeajan jälkeen Harjumäkeen, vaikka heille tarjotaankin parin miljoonan punnan sopimuksia.


title: Buster

text: Sarjan hahmoja


title: Buster

text: Melchester Rovers ("Roy of the Rovers", tekijä "Frank Pepper") on kaikkien aikojen pisimpään (1954-1993) ilmestynyt jalkapallosarjakuva. Sen päähenkilö on Roy Race, joukkueen pelaava valmentaja. Joukkue pelaa Englannin jalkapalloliigaa ja on ollut varsin menestyksekäs: 9 FA Cup -voittoa, 9 liigavoittoa ja 8 Eurooppa-cupin voittoa sekä pari maailmancupvoittoa. Sarjan henkilöt eivät vanhene vuosien saatossa, mutta joukkueen kokoonpano on muuttunut useasti.


title: Buster

text: Benny kultajalka ("Billy's Boots", käsikirjoitus Fred Baker, kuvitus mm. John Gillat (piirtänyt myös Jet-Ace Logania)) on jalkapallosarjakuva. Sarjan päähenkilö "Benny Dane" (Billy Dane) pitää jalkapallosta, mutta on siinä huono. Hän saa pelitaitonsa vanhan pelaajalegendan Sid "Kanuuna" Keenin jalkapallokengistä. Groundwoodin koulua käyvä Benny pelaa koulujoukkueen A-tasolla.


title: Buster

text: Bennyn elämässä on usein samantapaisia tilanteita kuin Keenilläkin. Benny esimerkiksi pääsee Englannin maajoukkueeseen, eräällä kaudella putoaa koulujoukkueesta ja liittyy surkeasti pelaavaan jalkapalloseuraan, joka alkaa menestyä cupissa.


title: Buster

text: Hahmoja


title: Buster

text:
Super-Mac ("Hot Shot Hamish" Balfour, käsikirjoitus Fred Baker, kuvitus "J Schiaffino") on humoristinen jalkapallosarjakuva. Super-Macin tavaramerkki oli superpotku, joka on niin voimakas, että katkaisee maalin yläriman tai repii verkon hajalle, ellei maalivahti sitten iskeydy maalin sisään laukauksen voimasta. Skotlantilainen Ulko-Hebrideiltä kotoisin oleva Super-Mac Mahony pelaa jalkapalloa Skotlannin liigan Princes Parkissa ja Glengow Rangersissa.
Hahmoja


title: Buster

text: Pulla ("Mighty Mouse") eli "Kevin Mouse" oli samojen tekijöiden jalkapallosarjakuva. Pulla on lihava lääkäriopiskelija St. Victorin sairaalasta. Joukkueita olivat sairaalan joukkue ja Tottenford Rovers. 1980-luvun puolivälissä Super-Mac ja Pulla alkoivat esiintyä yhteisessä sarjakuvassaan. He molemmat pelaavat Princes Parkissa.


title: Skandit

text: Skandit (myös Kölivuoristo tai Skandinavian tunturit) on vuoristo Skandinavian niemimaalla Ruotsin ja Norjan rajan tuntumassa.


title: Skandit

text: Korkeimmillaan Skandit ovat Etelä-Norjan teräväpiirteisellä Jotunheimenin alueella, jossa korkein huippu Galdhøpiggen yltää 2 469 metrin korkeuteen. Lähes yhtä korkea on Glittertind (2 464 m). Lännessä Skandit päättyvät suoraan Atlanttiin muodostaen vuonoja ja paikoin hyvin jyrkkiä ja korkeita kallionkielekkeitä. Tässä suhteessa Møren ja Romsdalin läänissä sijaitsevaan Romsdalen-laaksoon laskeutuva Trollveggen-kallionseinämä on ennätysmäinen. Euroopan korkein pystysuora vuorenseinämä on 1 100 metriä korkea ja kallistuu juurelta sisäänpäin lähes 50 metriä. Toisinaan vuoret ovat erottuneet omiksi saarikseen Norjan monimutkaisella rannikolla. Idässä Skandit laskeutuvat vähitellen alavammiksi Ruotsin puolelle ja Suomen Käsivarren alueelle tultaessa.


title: Skandit

text: Skandien pohjoisosat ovat kuluneet jääkausien vaikutuksesta mataliksi ja pehmeäpiirteisiksi tuntureiksi. Seudulla sijaitsevat Ruotsin korkeimmat huiput Kebnekaise (2 117 m) ja Sarektjåkkå (2 089 m) sekä Suomen korkein kohta Haltitunturilla (1 324 m; tunturin korkein huippu on Norjan puolella kohoava Ráisduattarháldi). Kuitenkin esimerkiksi Norjan Lofoottien ja Tromssan läänin ympäristön, sekä Ruotsin Sarek ja Kebnekaise-alueiden huiput ovat pohjoisesta sijainnistaan huolimatta varsin teräviä. Norjan pohjoisimmassa osassa sijaitseva Ruijan alue on enää vain 300–400 metrin korkuista.


title: Skandit

text: Skandit on vanha kaledonialainen poimuvuoristo, joka syntyi noin 400 miljoonaa vuotta sitten Pohjois-Euroopan, Grönlannin ja Pohjois-Amerikan törmätessä toisiinsa Euramerikaksi. Tämän jälkeen syntynyt vuoristo kului välillä puolitasangoksi eli peneplaaniksi, kunnes Alppien poimutuksen aikaan vuoristo nousi jälleen yhtenä lohkona ylös. Vuoristo on yksi vanhimmista olemassaolevista poimuvuoristoista, ja sen on arvioitu aikoinaan myös olleen korkein milloinkaan olemassaollut poimuvuoristo. Kölin korkeimmat huiput, joista nykypäivänä on kulumisen ja eroosion ansiosta jäljellä enää vain juuret, ovat arvioiden mukaan ulottuneet liki kymmenen kilometrin korkeuteen.


title: Skandit

text: Samasta 400 miljoonan vuoden takaisesta kaledonisesta orogeneesista ovat peräisin myös Skotlannin vuoret sekä Amerikan Appalakit.


title: Skandit

text: Joillakin korkeilla ylänköseuduilla on jäätiköitä. Länsi-Norjan Sognin ja Fjordanen läänissä sijaitseva Jostedalsbreen-lakijäätikkö on manner-Euroopan suurin.


title: Skandit

text: Pohjois-Euroopan jääkausi alkoi Skandeilta, kun jäätikkö alkoi kasvaa siellä kahdessa kohdassa, Pohjois- ja Etelä-Norjan vuorialueilla.


title: Skandit

text: Atlantilta saapuvat matalapaineet tuovat Skandien länsirannikolle runsaita sateita (1 000–3 000 millimetriä vettä vuodessa). Skandien itäpuolella ilmasto on kuivempaa (keskimäärin 500 millimetriä vettä vuodessa).


title: Skandit

text: Kasvillisuus on Skandien pohjoisosassa tunturipaljakoilla pääosin alpiinista vuoristokasvillisuutta. Sitä hallitsevat varvut, sammalet ja jäkälät. Myös vaivaiskoivua kasvaa monin paikoin. Varsinaista tundraa ei alueella esiinny. Puuraja on etelässä noin 1 100 metrin korkeudessa ja pohjoisessa 300–500 metrin korkeudessa. Korkeimmilla huipuilla kasvillisuutta ei ole lainkaan tai se koostuu lähinnä jäkälistä.


title: Skandit

text: Skandeilta tulee joskus föhntuuli Suomeenkin. Sen vaikutus tuntuu eniten Lapissa ja Pohjanmaalla.


title: Prinssi Rohkea

text: Prinssi Rohkea (myös Prinssi Peloton ja Prinssi Urhea, tai pelkästään "Prince Valiant") on Hal Fosterin luoma ritarisarjakuva.


title: Prinssi Rohkea

text: Prinssi Rohkea on pohjoisen valtion, Thulen, prinssi. Tarinan alkuvaiheilla Prinssi Rohkea saapuu Camelotiin ja ystävystyy ritari Gawainin ja Tristanin kanssa. Hänestä tulee Gawainin aseenkantaja, ja hän kohoaa pian itsekin Pyöreän pöydän ritariksi. Hän taistelee hunneja vastaan "Laulavalla miekallaan" (Flamberge), rakastuu "Aleta"-kuningattareen, saa lapsia ja matkustaa Afrikkaan ja Amerikkaan ja auttaa isäänsä saamaan takaisin Thulen kruunun.Vuosina 1976–1978 Semic julkaisi yhdeksän albumia. Tarinat olivat alun perin ilmestyneet vuosina 1941–1949 amerikkalaisissa sanomalehdissä. Niiden tapahtumissa Prinssi Rohkea ja Aleta avioituvat ja he saavat ensimmäisen lapsensa.


title: Implantti

text: Implantit eli istutteet tai siirrännäiset ovat keinotekoisia esineitä tai elektronisia laitteita, joita lisätään kirurgisesti ihmisruumiiseen korvaamaan jokin biologinen toiminto tai parantamaan sitä (kokleaimplantti, aivoimplantti, hammasimplantti, rintaimplantti) tai pelkästään esteettisistä syistä (hiusistutteet, rintaimplantit, sarvi-istutteet). Nykyaikaiset implantit tehdään usein titaanista, koska kehon nesteet eivät aiheuta siihen korroosiota eikä keho hylji sitä.


title: Implantti

text: Esimerkiksi luunmurtumien paranemista avustamaan saatetaan kiinnittää itsestään hajoava istute. Erilaiset luunaulat ja ruuvit valmistettaan lujasta maitohappopolymeeristä, joka tukee luuta 3-6 kuukautta ja liukenee sitten pois. Biohajoavan istutteen kehitti akatemiaprofessori Pertti Törmälä 1980-luvulla.


title: Iban Mayo

text: Iban Mayo Diez (s. 19. elokuuta 1977 Igorre, Baskimaa) on espanjalainen kilpapyöräilijä.


title: Iban Mayo

text:
Mayo tunnettiin uransa aikana erityisesti mäkien erikoismiehenä. Hän siirtyi ammattilaiseksi vuonna 2000 ja pysyi Euskaltel-Euskadi-tallissa vuoden 2006 loppuun. Baskisyntyinen Mayo onkin hyvin suosittu kotiseudullaan. Hän voitti vuonna 2001 Midi Libre -etappikilpailun, Classique des Alps -ajon sekä kuudennen etapin Dauphiné Libéréssä. Espanjan ympäriajossa hän oli yhdestoista ja seuraavana vuonna viides. Hänen ehkä paras voittonsa tuli Ranskan ympäriajossa 2003, kun hän voitti Alpe d'Huez'n nousulle päättyneen etapin lähes kahdella minuutilla, vaikka löysäsi lopussa. Lisäksi hän oli yhdeksännellä osuudella kolmas ja 15. etapilla toinen. Mayo sijoittui kokonaiskilpailussa kuudenneksi. Samana vuonna hän voitti Baskimaan ympäriajon oltuaan paras etapeilla 1, 5A ja 5B. Dauphiné Libéréssä hän voitti prologin, neljännen etapin sekä piste- ja mäkikilpailun ja oli kokonaiskilpailussa toinen. Liège–Bastogne–Liège-klassikossa Mayo sijoittui toiseksi Tyler Hamiltonin jälkeen.
Kaudella 2004 Mayo voitti Ranskan ympäriajon valmistautumiskilpailuna pidetyn Dauphiné Libérén, voittaen prologin sekä kukistaen neljännellä etapilla Lance Armstrongin kahdella minuutilla Mont Ventoux'n vuorella ajetussa aika-ajossa rikkoen myös nousun aikaennätyksen. Yhtenä ennakkosuosikeista Tourille lähtenyt Mayo koki kuitenkin pettymyksen toisensa perään: Hän ajoi ulos jo alkuetapeilla menettäen paljon aikaa. Pyreneillä loukkaantunut ja kaiken lisäksi tulehduksen saanut Mayo menetti lisää aikaa ja vetäytyi kilpailusta ennen 15. etapin alkua. Hän voitti samana vuonna Asturian ympäriajon ja sijoittui toiseksi Baskimaan ympäriajossa.


title: Iban Mayo

text: Vuonna 2006 Mayo voitti Burgosin ympäriajon neljännen etapin ja kokonaiskilpailun, Subida Urkiola -ajon sekä Dauphiné Libérén kuudennen osuuden.


title: Iban Mayo

text: Kaudeksi 2007 Mayo siirtyi espanjalaiseen Saunier Duval - Prodir -talliin. Yhtenä syynä siirtoon pidettiin pahoja motivaatio-ongelmia aiemmassa tallissaan. Hän otti 19. etapin voiton Giro d'Italiassa. Ranskan ympäriajossa hän oli 8. etapilla toinen ja yhteistuloksissa kuudestoista. Kilpailun jälkeen, 30. heinäkuuta 2007, Mayon ilmoitettiin jääneen kiinni EPO-hormonin käytöstä "Tour de Francessa". Häntä epäiltiin dopingin käytöstä jo toukokuisen Italian ympäriajon aikana, mutta korkeiden testosteroniarvojen osoitettiin johtuneen luonnollisista syistä. Lokakuussa 2007 Mayo kuitenkin vapautettiin dopingepäilyistä, kun hänen heinäkuisen dopingtestin B-näyte osoittautui negatiiviseksi. B-näytteen testasi eri laboratorio kuin A-näytteen. Kansainvälinen pyöräilyliitto UCI vaati B-näytteen testaamista samassa laboratoriossa kuin A-näytteen, jolloin myös B-näyte osoittautui positiiviseksi. Tämän jälkeen urheilun kansainvälinen välitystuomioistuin (CAS) määräsi elokuussa 2008, että Mayo on testattu positiiviseksi doping-testissä ja asetettu kahden vuoden kilpailukieltoon alkaen takautuvasti päivämäärästä 31. heinäkuuta 2007.


title: Iban Mayo

text: Mayo ei jatkanut ammattilaisuraansa kilpailukieltonsa jälkeen.


title: Alejandro Valverde

text: Alejandro Valverde Belmonte (s. 25. huhtikuuta 1980 Las Lumbreras, Murcia) on espanjalainen ammattipyöräilijä. Hän siirtyi ammattilaiseksi vuonna 2002. Hän edusti ensin kolme vuotta Comunitat Valenciana/Kelme -joukkuetta ja vuosina 2005–2010 Caisse d'Epargnea.


title: Alejandro Valverde

text: Valverde voitti Espanjan ympäriajon kokonaiskilpailun vuonna 2009 oltuaan aiemmin toinen 2006 ja kolmas 2003. Ranskan ympäriajossa hän on ollut parhaimmillaan kolmas 2015, samoin Italian ympäriajossa 2016. Lisäksi hän on saavuttanut etappivoittoja kaikissa kolmessa kilpailussa sekä voittanut Espanjan ympäriajossa pistekilpailun neljä ja yhdistelmäkilpailun kolme kertaa. Suurista etappikilpailuista hän on voittanut myös Dauphiné Libéréen 2008 ja 2009, Katalonian ympäriajon 2009, 2017 ja 2018, Tour de Romandien 2010 sekä Baskimaan ympäriajon 2017. Yhden päivän klassikoista hän on voittanut Liège–Bastogne–Liègen 2006, 2008, 2015 ja 2017, La Flèche Wallonnen ennätykselliset viisi kertaa 2006, 2014, 2015, 2016 ja 2017 sekä Clásica de San Sebastiánin 2008 ja 2014. UCI ProTour -sarjan kokonaiskilpailun hän voitti vuosina 2006 ja 2008, UCI World Tourin 2014 ja 2015. MM-kilpailuissa hän voitti maantieajon maailmanmestaruuden 2018, sai hopeaa 2003 ja 2005 sekä pronssia 2006, 2012, 2013 ja 2014.


title: Alejandro Valverde

text: Italian olympiakomitea antoi Valverdelle toukokuussa 2009 kahden vuoden kilpailukiellon Italiassa järjestettäviin kilpailuihin. Syynä oli hänen osallisuutensa Operaatio Puerto -dopingskandaaliin. Urheilun kansainvälinen välitystuomioistuin määräsi hänelle 31. toukokuuta 2010 maailmanlaajuisen kilpailukiellon tammikuuhun 2012 saakka. Kilpailukielto alkoi takautuvasti 1. tammikuuta 2010, jonka jälkeiset saavutukset mitätöitiin. Aiemmat saavutukset, kuten Espanjan ympäriajon voitto, sen sijaan pysyivät voimassa.


title: Alejandro Valverde

text:
Vapauduttuaan kilpailukiellostaan Valverde palasi 2012 entiseen talliinsa, uudelta nimeltään Team Movistar. Espanjan ympäriajossa hän sijoittui kokonaiskilpailun toiseksi ja voitti piste- sekä yhdistelmäkilpailun. Seuraavan vuoden Espanjan ympäriajossa hän oli kokonaiskilpailussa kolmas ja voitti pistekilpailun. Hän oli kolmas Espanjan ympäriajossa myös 2014. Seuraavan vuoden Espanjan ympäriajossa hän voitti pistekilpailun.
Tulokset mitätöity takautuvasti.


title: Amputaatio

text: Amputaatio on jonkin kehon ulokkeen poistaminen leikkauksella tai sen irtoaminen vammautumalla. Usein kyseessä on sormi, varvas, jalka tai käsi.


title: Amputaatio

text: Amputaation syitä voivat olla diabetes, verenkiertohäiriöt, tapaturmat, infektiot ja kasvaimet. Amputaatiotyyppejä voivat olla esimerkiksi reisiamputaatio tai sääriamputaatio. Kirurgisena toimenpiteenä amputaatio suoritetaan, mikäli kehon osaa ei voida enää parantaa ja siinä olevan sairauden leviäminen muualle kehoon halutaan estää.


title: Amputaatio

text: Amputoidun aivot kykenevät muistamaan vuosikausia amputaation jälkeen ne ruumiinosat, jotka on menetetty. Amputaation tavoitteena on hyvävoimainen proteesin kestävä tynkä. Amputaatio voi olla joskus ainoa tapa pelastaa ihmisen henki.


title: Amputaatio

text: Aavesäryllä tarkoitetaan neuropaattista eli hermovaurioista johtuvaa kipua. Jotkut amputaatiopotilaat kertovat kokevansa poistetussa jäsenessään haamukipua. Keskimäärin joka toisella amputaatiopotilaalla on aavesärkyjä. Se on särky, joka syntyy katkaisukohdan vaurioituneissa hermopesäkkeissä mutta joka aistitaan tuntuvaksi puuttuvassa jäsenessä.


title: Amputaatio

text: Muita tuntemuksia voivat olla kutina. Potilas voi tuntea myös aavekrampin. Potilas voi myös tuntea puuttuvan raaja liikkeen tai aistia sen asennon. Aavekipu voi aiheuttaa vaikeuksia nukkumiseen ja ajaa itsetuhoisuuteen. Jotkut potilaat väittävät proteesin hieronnan helpottavan tällaista särkyä. Tällöin kyseessä on mitä ilmeisimmin plasebo-vaikutus. Fantomi-ilmiö voi pysyä samanlaisena koko elämän, mutta myös muuttaa muotoaan, lieventyä ja hävitä kokonaan.


title: Amputaatio

text: Suomessa käytetään sähköhoitoa aavesärkypotilaille. Maailmalla on käytössä suoraan aivoihin annettava stimulaatio.


title: Amputaatio

text: Monissa tapauksissa haamukivusta on apua proteesiin totuttauduttaessa. Amputoitu tynkä vaatii huoltotoimenpiteitä. Tynkää voi alkaa särkemään pitkällisen seisomisen tai kävelyn seurauksena.


title: Amputaatio

text: Suomessa potilas saa proteesin noin neljän kuukauden kuluttua amputoinnista. Tavoite olisi, että protesointiin päästäisiin jo 30-40 päivän kuluessa amputisoinnista. Oikein ajoitettu protetisointi on tärkeää toipumisen kannalta. Sen edellytys on kuitenkin riittävän hyvä kunto ja motivaatio. Hankinta tehdään moniammatillisesti, jolloin paikalla on lääkäri, apuvälineteknikko ja fysioterapeutti.


title: Amputaatio

text: Proteesin sopivuus on tärkeää, koska sopimaton proteesi vahingoittaa tynkää. Proteesien kanssa toimiminen vaatii opettelua. Virheellinen kuormitus voi johtaa ihon tulehduksiin ja hiertymiin, jolloin voi syntyä painehaava, mikä vaikeuttaa protetisointia.


title: Amputaatio

text: Kaikki amputoidut eivät hyödy proteesista.


title: Amputaatio

text: Kuntoutuksella amputoitu henkilö voidaan saada palaamaan takaisin normaaliin elämäänsä, vaikka amputaatio aiheuttaakin vajaakuntoisuutta ja vaikuttaa toimintakykyyn. Lääkinnällisen ja sosiaalisen kuntoutuksen avulla on mahdollisuus saada maksimaalinen hyöty proteeseista ja muista apuvälineistä. Vertaistuki voi olla tärkeää amputoidulle.


title: Amputaatio

text: Kuntoutus voidaan jakaa neljään eri osaan, jotka ovat leikkausta edeltävä, operatiivinen, välitön leikkauksen jälkeinen sekä proteesin valmistus ja käytön omaksumisvaiheet.


title: Amputaatio

text: Amputaatiopotilaat tarvitsevat runsaasti terveys- ja sosiaalihuollon palveluita, koska amputaatio on niin raskas toimenpide, että se rajoittaa toimintakykyä huomattavasti. Amputaatio voi johtaa siihen, että joutuu luopumaan harrastuksestaan. Amputoidun henkilön asumisolosuhteita voidaan joutua muuttamaan, mikäli hän käyttää apuvälineitä liikkumiseensa asunnossaan.


title: Amputaatio

text: Työhönottotilanteessa amputaatio voi myös aiheuttaa hämmennystä ja johtaa jopa syrjintään. Amputoidut henkilöt voivat joutua epäasiallisen tuijotuksen kohteeksi. He joutuvat myös kohtaamaan loukkaavia kommentteja.


title: Amputaatio

text: Hoitoketjujen sujuvuus voi pelastaa amputaatiotilanteessa. Lisähappi leikkauksen jälkeisenä aikana voi pelastaa jalan amputoinnilta on todettu Itä-Suomen yliopiston väitöskirjassa vuonna 2013. Turun yliopistolle vuonna 2005 tehdyssä väitöstutkimuksessa todetaan verisuonikirurgian säästävän amputoinneilta. Suomessa pihkaa on käytetty lääketieteellisessä tutkimuksessa ehkäisemään amputaatiota.


title: Amputaatio

text: Yhdysvaltalaisessa tutkimuksessa amputoinnin on todettu olevan yhtä huono menetelmä, kuin raajan rekonstruktioinninkin. Saksassa ollaan onnistuttu siirtämään amputoidulle henkilölle kädet elinsiirtoleikkauksen avulla.


title: Amputaatio

text: Suomessa tukea amputoiduille tarjoavat Aktiiviset Amputoidut ry ja Suomen Nuoret Amputoidut ry.


title: Amputaatio

text: Sarjakuvataiteilija Kaisa Leka on tehnyt amputaatiosta sarjakuva-albumin I am not these feet. Suomessa on olemassa jääkiekon puolella proteesimaajoukkue.


title: Amputaatio

text: Amputaatiopotilaat ovat niittäneet mainetta menestyen paraolympilaisissa. Malleinakin amputaatiopotilaat ovat toimineet.


title: Amputaatio

text: Lontoossa on avattu museo, joka esittelee taideteoksia, lääketiedettä ja näiden yhdistelmiä. Tietoista tahallista amputaatiota ollaan käytetty myös oman ruumiin muokkaamiseen.


title: Amputaatio

text: Ihmisen seksuaalista halua amputoida terve ruumiinosa kutsutaan apotemnofiliaksi. Seksuaalista halua, joka kohdistuu erityisesti amputoituihin henkilöihin, kutsutaan akrotomofiliaksi.


title: Amputaatio

text: Amputointi voi aiheuttaa vaikeuksia seurustelusuhteiden kehittymiselle. Amputoituun henkilöön rakastuminen ei kuitenkaan vielä ole merkki akrotomofiliasta.


title: Warren Beatty

text: Henry Warren Beaty (tunnetaan nimellä Warren Beatty [ˈbeɪti], s. 30. maaliskuuta 1937 Richmond, Virginia) on yhdysvaltalainen näyttelijä ja elokuvaohjaaja, joka on myös tuottanut ja käsikirjoittanut elokuvia.


title: Warren Beatty

text: Beatty sai parhaan ohjauksen Oscar-palkinnon vuoden 1981 elokuvasta "Punaiset".


title: Warren Beatty

text: Warren Beatty (alkuperäiseltä nimeltään Henry Warren Beaty) syntyi 30. maaliskuuta 1937 Richmondissa Virginiassa. Hänen isänsä oli teatteriopettaja, ja hänen isosiskostaan Shirley MacLainesta tuli tunnettu näyttelijä. Lukiossa Beatty oli hyvä amerikkalaisen jalkapallon pelaaja sekä luokkansa puheenjohtaja.


title: Warren Beatty

text: Beatty kävi vuoden ajan Northwesternin yliopistoa Evanstonissa Illinoisissa. Sen jälkeen hän muutti New Yorkiin opiskelemaan näyttelemistä Stella Adlerin johdolla.


title: Warren Beatty

text:
Beatty esiintyi aluksi joissain teatterinäytelmissä ja sai vuonna 1959 vakituisen roolin televisiosarjassa "The Many Loves of Dobie Gillis" (1959–1963). Hänen ensimmäinen elokuvaroolinsa oli Elia Kazanin ohjaamassa elokuvassa "Kuumetta veressä" (1961). Beatty näytteli uskaliaassa elokuvassa varakasta teinipoikaa, joka tavoittelee Natalie Woodin esittämää tyttöä.
Näyteltyään seuraavien vuosien ajan vähälle huomiolle jääneissä elokuvissa Beatty tuotti ja näytteli miespääosaa pankkiryöstäjistä kertovassa, Arthur Pennin ohjaamassa elokuvassa "Bonnie ja Clyde" (1967), josta tuli kaupallinen ja arvostelumenestys. Seuraavien seitsemän vuoden aikana Beatty näytteli neljässä elokuvassa, kuten lännenelokuvassa "McCabe ja Mrs. Miller"r (1971) ja komediassa "Shampoo" (1975), jonka Beatty myös tuotti ja osaksi käsikirjoitti.


title: Warren Beatty

text: Beattyn esikoisohjaus "Taivas saa odottaa" (1978) toi Beattylle kolme henkilökohtaista Oscar-ehdokkuutta: parhaasta ohjauksesta, miespääosasta ja sovitetusta käsikirjoituksesta. Sama toistui Beattyn seuraavan elokuvan "Punaiset" (1981) kohdalla. Se kertoo yhdysvaltalaisesta kommunistista Venäjän vallankumouksen 1917 pyörteissä. Beattylle myönnettiin elokuvasta parhaan ohjauksen Oscar-palkinto.


title: Warren Beatty

text: Vuonna 1987 Beatty näytteli huonosti katsojia keränneessä komediassa "Ishtar". Beattyn seuraava ohjaus oli sarjakuvaan perustuva "Dick Tracy" (1990). Sitä seurasivat "Bugsy" (1991) ja "Kutsuvat sitä rakkaudeksi" (1994), joissa näyttelee Beattyn vaimo Annette Bening. "Koko kansan Bulworth" (1998) on kriitikoilta kiitosta saanut, Beattyn ohjaama ja käsikirjoittama elokuva senaattorista, joka menettää uskonsa poliittiseen järjestelmään.


title: Warren Beatty

text: Beatty piti pitkän tauon ohjaamisesta vuonna 2001 ohjaamansa "Suhteet sekaisin" -elokuvan jälkeen. Hän teki paluun elokuvalla "Rules Don’t Apply" (2016), joka kertoo nuoresta näyttelijättärestä ja hänen autonkuljettajastaan. Beatty näyttelee ohjaamassaan ja käsikirjoittamassaan elokuvassa miljardööri Howard Hughesia.


title: Warren Beatty

text: Beattylle myönnettiin vuonna 1999 Irving G. Thalbergin muistopalkinto ja vuonna 2008 Yhdysvaltain elokuvainstituutin elämäntyöpalkinto. Hänelle myönnettiin parhaan ohjauksen Oscar-palkinto elokuvasta "Punaiset" (1980). Hän on lisäksi saanut yhden Oscar-ehdokkuuden parhaasta ohjauksesta, neljä ehdokkuutta näyttelijänä ja neljä ehdokkuutta käsikirjoittajana.


title: Warren Beatty

text: Beatty tunnettiin lukemattomista naissuhteistaan ja avioliiton väheksynnästään ennen kuin hän asettui aloilleen Annette Beningin kanssa vuonna 1992. Heillä on neljä yhteistä lasta.


title: Ioan Gruffudd

text: Ioan Gruffudd (s. 6. lokakuuta 1973 Llwydcoed) on walesilainen näyttelijä.


title: Ioan Gruffudd

text: Gruffudd aloitti näyttelijänuransa 13-vuotiaana walesilaisessa saippuasarjassa "Pobol y Cwm" ("People of the Valley"), jossa hän esitti seitsemän vuotta Gareth Wyn Harriesin roolia. Hän pääsi 18-vuotiaana opiskelemaan Royal Academy of Dramatic Artiin. Ensimmäisen suuren englanninkielisen roolinsa Gruffudd sai vuonna 1996, vuosi teatterikoulusta valmistumisensa jälkeen, jolloin hän esiintyi "Poldarkin" uusintaversiossa.


title: Ioan Gruffudd

text: Vuonna 1997 Gruffudd esitti Oscar Wilden rakastajaa elokuvassa "Wilde" ja samana vuonna hän sai ensimmäisen kansainvälisen roolinsa menestyselokuvasta "Titanic", jossa hän esitti Harold Lowea. Myöhemmin hän sai roolin Horatio Hornblowerina ITV-kanavan lukuisia Emmy-ehdokkuuksiakin saaneessa televisioelokuvien sarjassa, joka perustuu C. S. Foresterin romaaneihin. Vuosina 1998–2003 hän esiintyi yhteensä kahdeksassa Hornblower-elokuvassa. Muita hänen elokuviaan ovat muun muassa "102 dalmatialaista", "Isku Mogadishuun", "Kuningas Arthur", jossa hänellä on Lancelotin rooli, ja Ihmeneloset-sarjakuvaan perustuva "Fantastic Four", jossa hän esittää Reed Richardsia eli Herra Fantastista.


title: Ioan Gruffudd

text: Gruffuddin vanhemmat, Peter ja Gillian Gruffudd, olivat ammatiltaan opettajia. Hänellä on kaksi sisarusta, veli Alun, joka on häntä kaksi vuotta nuorempi, ja sisar Siwan, joka on häntä seitsemän vuotta nuorempi.


title: Ioan Gruffudd

text: Gruffudd meni syyskuussa 2007 naimisiin pitkäaikaisen tyttöystävänsä ja kihlattunsa, näyttelijä Alice Evansin kanssa. Gruffudd ja Evans tapasivat elokuvan "102 dalmatialaista" kuvauksissa ja olivat olleet kihloissa vuodesta 2005 lähtien. Parilla on 6. syyskuuta 2009 syntynyt tytär.


title: Arpeuttaminen

text: Arpeuttamisella tarkoitetaan arpikudoksen luomista kehoon esteettisessä tarkoituksessa tai tarkoituksena ilmentää sosiaalista tai yhteiskunnallista asemaa. Arpeuttaminen tapahtuu hankaamalla sekä erilaisilla leikkaustyökaluilla. Lopputuloksena on musteeton tatuointi tai jokin abstrakti kuvio. Australian aboriginaalit ja Mongolian hunnit olivat innokkaita arpitatuointien tekijöitä. Arpitatuoinnit ovat suosiossa myös läntisessä Afrikassa ja Uuden-Guinean alkuasukkaiden keskuudessa. Joillakin kansoilla arpikuvioita tehtiin ihoon osoituksena aikuisiän saavuttamisesta.


title: Arpeuttaminen

text: Kun arpeuttaminen tehdään ihoa polttamalla, sitä kutsutaan polttomerkinnäksi.


title: Das wohltemperierte Klavier

text: Das wohltemperierte Klavier I BWV 846–869 ja Das wohltemperierte Klavier II BWV 870–893 (suom. "Hyvin viritetty klaveeri") ovat Johann Sebastian Bachin kaksi laajaa kosketinsoitinmusiikkikokoelmaa, joissa molemmissa on yksi preludi ja fuuga kaikissa 24:ssä sävellajissa. Ensimmäinen osa valmistui vuonna 1722 Bachin toimiessa "Kapellmeisterina" Anhalt-Köthenin herttuan hovissa Köthenissä. "Das wohltemperierte Klavier" II julkaistiin vuonna 1742, ja sen alkuperäinen nimi oli yksinkertaisesti ”24 uutta preludia ja fuugaa”. Bach tarkoitti teokset osittain opiskelumateriaaliksi, mikä ilmenee ensimmäisen kokoelman esipuheesta: ”– – käytettäväksi ja harjoiteltavaksi opinhaluisille nuorille muusikoille kuin myös erityiseksi nautinnoksi jo kokeneemmille.”


title: Das wohltemperierte Klavier

text: Bachin aikaan koottiin mieluusti yhteen mahdollisimman monissa eri sävellajeissa olevia teoksia. Johann Pachelbelin cembalosarjat vuodelta 1683 sisälsivät seitsemässätoista eri sävellajissa olevia kappaleita. Tärkeimmän Bachin esikuvan uskotaan kuitenkin olleen vuonna 1702 julkaistu Johann Kaspar Ferdinand Fischerin "Ariadne musica". Teos sisältää preludeja ja fuugia kahdessakymmenessä eri sävellajissa, joista yksi on fryyginen kirkkosävellaji.


title: Das wohltemperierte Klavier

text: Vaikka teoksen systemaattinen rakenne puolisävelaskelittain nousevissa duuri- ja mollisävellajeissa antaa teokselle suunnittelun ja järjestelmällisyyden vaikutelman, on teos ennen kaikkea kokoelma. Monet teoksen osista olivat olemassa jo paljon ennen kokoelman julkaisua. Ensimmäisen osan preludeista yksitoista on peräisin 11-vuotiaalle pojalle Wilhelm Friedemannille tehdystä "Klavierbüchlein"-kokoelmasta (1720). Osa näistä preludeista lienee transponoitu, jotta ne voitaisiin sijoittaa paikalleen. Esimerkiksi preludi numero 3 oli alun perin C-duurissa, mutta Bach transponoi sen Cis-duuriin asettamalla eteen 7 ylennystä ja korjaamalla väliaikaiset etumerkit. Myös toisen osan C-duuri-preludista on löytynyt versio jo vuodelta 1718 tai 1719.


title: Das wohltemperierte Klavier

text: Molemmat kokoelmat saavuttivat laajan suosion Bachin aikana, ja niitä levitettiin käsikirjoituskopiona. Teoksia ei kuitenkaan painettu ennen vuotta 1801, jolloin ne ilmestyivät peräti kolmena eri painoksena.


title: Das wohltemperierte Klavier

text: 1800-luvulla teos ymmärrettiin ajan romanttisessa hengessä. Charles Gounod sävelsi ensimmäisen osan C-duuri-preludiin sentimentaalisen melodian ja sovitti siihen "Ave Marian" sanat. Tämä kappale, jonka säveltäjämerkintänä lukee usein Bach–Gounod, kuuluu tunnetuimpiin lauluteoksiin.


title: Das wohltemperierte Klavier

text: Teoksen otsikossa mainitun "hyvän virityksen" luultiin 1800-luvulla ja vielä 1900-luvun alussa tarkoittavan nykyisin musiikissa käytössä olevaa tasaviritystä, jossa jokainen sävelasteikon puolisävelaskel on samansuuruinen. On kuitenkin todennäköisempää, että Bach tarkoitti sellaista viritystä, jossa eri sävelaskeleet olivat eri suuruisia ja tämän vuoksi eri sävellajeilla oli ominainen sointinsa, koska niissä oli erilaiset määrät puhtaita ja vähemmän puhtaita intervalleja.


title: Das wohltemperierte Klavier

text: "Katso myös Luettelo Das wohltemperierte Klavierin osista"


title: Das wohltemperierte Klavier

text: Kokoelmien preludit eivät noudata mitään tiettyä tyylisuuntaa tai muotoa. Varhaisemman kokoelman preludit sisältävät vapaita homofonisia kappaleita (nrot 1, 2, 5, 6, 10, 21), kaksiäänisiä inventioita (3, 11, 13, 14, 15, 20), kolmiäänisiä sinfonioita (9, 18, 19, 23) sekä lisäksi laulavia aarioita, konserton ja toccatan tyyppisen alkusoiton. Fuugat ovat sangen monimuotoisia, ja ne esittelevät laajalti erilaisia fuugatekniikoita. Äänten määrä vaihtelee kahden ja viiden välillä. Toisen osan fuugat ovat joko kolmi- tai neliäänisiä, ja ne sisältävät vähemmän kromaattisia sävelkulkuja kuin ensimmäisen osan fuugat.


title: Das wohltemperierte Klavier

text: Ensimmäisen kokonaislevytyksen kaikista 48 preludista ja fuugasta teki saksalainen pianisti Edwin Fischer vuosina 1933–1936.


title: Monrepos

text: Monrepos (, viralliselta nimeltään "Valtion historiallinen arkkitehtuuri- ja luonnonsuojelumuseo Park Monrepo") on Viipurin Linnasaaressa sijaitseva 161 hehtaarin laajuinen puisto- ja luonnonsuojelualue. Se käsittää lisäksi historiallisen Monrepos’n kartanon sekä lukuisia rakennelmia ja muistomerkkejä. Monrepos on ollut Viipurin linnan ohella kaupungin tunnetuimpia nähtävyyksiä jo lähes 200 vuoden ajan. Viipurin kuuluessa vielä Suomeen se oli yksi koko maan merkittävimmistä ja ainutlaatuisimmista puistoista, joka tunnettiin myös ulkomailla.


title: Monrepos

text: Nykyisenkaltainen puisto syntyi 1800-luvun alkupuolella Monrepos’n kartanon ollessa venäläisen Nicolayn aatelissuvun omistuksessa. Yleisölle se avattiin vuosisadan puolivälissä, ja nykyisessä muodossaan puisto on toiminut vuodesta 1988 lähtien. Monrepos on avoinna maksullisena ympäri vuoden. Puiston alueella on kahvila ja kioski, ja myös opastus- ja tulkkauspalveluja on saatavina maksua vastaan. Noin 2,5 kilometriä Viipurin keskustan luoteispuolella sijaitseva Monrepos on yksi Venäjän kulttuuriministeriön luetteloimista kansallisista kulttuuriperintökohteista.


title: Monrepos

text: Puisto sai alkunsa 1760-luvulla, jolloin Monrepos’n kartanon omistajaksi tuli Viipurin linnan ylikomendantti Pjotr Aleksejevitš Stupišin. Hän muutti kartanon vanhan karjapihan englantilaistyyliseksi maisemapuutarhaksi ja antoi sille puolisonsa mukaan nimeksi Charlottendahl. Stupišinin kuoltua vuonna 1782 kartano siirtyi Württembergin prinssi Friedrich Wilhelmille, joka tuolloin toimi Vanhan Suomen kenraalikuvernöörinä. Hän asui kartanossa vain vuoteen 1786 saakka, mutta ehti silti laajentaa ihailemaansa puistoa ja muun muassa rakentaa huvimajan rantakallion huipulle. Friedrich Wilhelm antoi puistolle myös sen nykyisen nimen, joka tulee ranskankielisestä ilmauksesta ”mon repos” (lepopaikkani).


title: Monrepos

text:
Vuonna 1788 kartanon omistajaksi tuli Friedrich Wilhelmin sisaren, keisarinna Maria Fjodorovnan, sihteerinä toiminut saksalaissyntyinen aatelinen Ludwig Heinrich von Nicolay. Hänen aikanaan puistoa uudistettiin aluksi paikallisen puutarhurin Johann Ernst Biesterfeldin johdolla ja vuodesta 1798 lähtien Pietarissa vaikuttaneen italialaisen arkkitehdin Giuseppe Antonio Martinellin suunnitelmien mukaan. Seuraavan kahden vuosikymmenen aikana Monrepos laajeni nykyisiin mittoihinsa, ja alueelle rakennettiin lukuisia uusia polkuja, rantatörmää vahvistettiin kiveyksellä ja puistoon valmistui useita rakennelmia, kuten kaarisiltoja, huvimajoja ja koristeltuja penkkejä sekä erilaisia muistomerkkejä. Suunnittelussa otettiin vaikutteita muun muassa Kiinasta, joka oli aikakauden eurooppalaisen rakentamisen muotisuuntaus. Uudistusten myötä Monrepos’ta tuli yksi Euroopan tunnetuimmista yksityispuistoista, josta kirjailijanakin tunnettu Nicolay laati vuonna 1804 oman saksankielisen runoteoksen "Das Landgut Monrepos in Finnland". Siinä hän esitti omat esteettiset periaatteensa puiston rakentamisesta.
Ludwig von Nicolayn kuoltua vuonna 1820 kartanon peri hänen ainoa poikansa Paul Nicolay, joka jatkoi edelleen puiston kehittämistä isänsä toteutumattomatta jääneillä suunnitelmilla, soveltaen niitä kuitenkin oman makunsa mukaisesti. Yksi ensimmäisistä oli vuosina 1822–1830 puiston edustalla sijaitsevalle saarelle valmistunut hautakappeli, jonne Ludwigin ja hänen puolisonsa Johanna Margaretan jäännökset siirrettiin Sorvalin hautausmaalta. Paul Nicolay perusti saarelle myös oman hautausmaan sukunsa jäsenille. Lähes kaikki Monrepos’n nykypäivään säilyneet rakennelmat tai niiden alkuperäiset esikuvat ovat peräisin hänen ajaltaan. 1800-luvun puolivälissä puisto myös avattiin ensimmäistä kertaa ulkopuolisille. Se oli aluksi avoinna vain viikonloppuisin ja silloinkin alueelle pääsi vain paroni Nicolayn antaman luvan turvin.


title: Monrepos

text: Paul Nicolayn kuoleman jälkeen kartanon omistajana oli kolmen vuoden ajan hänen poikansa, diplomaatti Nikolai Armand von Nicolay, jonka jälkeen se siirtyi edelleen tämän pojalle Paul von Nicolaylle. Kummankaan aikana puisto ei kokenut merkittäviä muutoksia, ainoa oli Paul Nicolayn hankkiman veistoksen tilalle 1873 pystytetty Johannes Takasen teos "Väinämöisen laulu". Paul von Nicolay kuoli vuonna 1919 sukunsa viimeisenä miehenä, jolloin kartanon omistajaksi tuli hänen sisarensa Marie, ja tämän kuoltua 1942 nuorin sisar Sofia Louise von der Pahlen. Vuosisadan alkupuolella Monrepos’ta oli muodostunut kuuluisa nähtävyys: esimerkiksi vuonna 1926 paikalla kävi kesäkauden aikana 10 000 vierailijaa ja 1930-luvun lopulla jo 15 000. Pääsymaksu oli tuolloin kaksi markkaa.


title: Monrepos

text: Jatkosodan myötä vuonna 1944 Viipuri siirtyi Neuvostoliiton haltuun ja Monrepos’n kartanosta tuli aluksi virkistyspaikka armeijan henkilökunnalle. Vuonna 1952 kartanon päärakennukseen muutti päiväkoti, ja samalla puistosta tehtiin Neuvostoliiton valtionpäämiehenä toimineen Mihail Kalininin mukaan nimetty lapsille suunnattu huvipuisto. Alueelle rakennettiin muun muassa esiintymislava sekä erilaisia leikki- ja huvipaikkoja. 1950-luvun aikana lukuisat puiston kohteet kärsivät suuria vaurioita, ja seuraavalla vuosikymmenellä niitä jouduttiin purkamaan. Tuolloin alue myös julistettiin suojelukohteksi. Ensimmäisiä kunnostuksia tehtiin 1970-luvulla, jolloin muun muassa kartanon päärakennus remontoitiin. Töitä jatkettiin 1980-luvun aikana, samassa yhteydessä myös Monrepos’n käyttö huvipuistona lopetettiin, ja vuonna 1988 alueesta perustettiin valtiollinen luonnonsuojelupuisto Park Monrepo. Hankkeen organisoijana toimi Viipurin alueen muistomerkkien ja historiallisten rakennusten suojelusta vastannut akateemikko Dmitri Lihatshev. Hän teki myös yhteistyötä suomalaisten asiantuntijoiden kanssa, ja nämä puolestaan perustivat Pro Monrepos -yhdistyksen vuonna 1990.


title: Monrepos

text: Puistoa alettiin restauroida vuoden 2017 kesällä. Venäjän valtion panoksen lisäksi Maailmanpankki on lainoittanut kunnostusta. Vastustajien mukaan restauroinnissa kaadetaan liikaa vanhoja puita, ja yli 100 000 ihmistä allekirjoitti nettiaddressin, jolla vaadittiin töiden keskeyttämistä. Kaadettavia puita oli suunnitelmien mukaan 2 500 eli noin 30 prosenttia restaurointialueen puista. Arkkitehtitoimiston mukaan suurin osa kaadettavista puista oli nuoria tai sairaita.


title: Monrepos

text: Monrepos’n kartanon nykyinen päärakennus on peräisin 1780-luvulta, jolloin sen rakennutti prinssi Fredrik Wilhelm. Sitä laajennettiin jo vuosina 1798–1801 italialaisen Giuseppe Antonio Martinelli suunnitelmien mukaan. Vuonna 1804 korjattiin 1760-luvulta peräisin olevaa palvelusväen asuntoa, johon saneerattiin kymmenen asuinhuoneistoa sekä vielä suuremmat tilat Ludwig von Nicolayn laajaa kirjastoa varten. Se käsitti yli 9 000 teosta, joista 8 000 lahjoitettiin Helsingin yliopiston kirjastolle vuonna 1916.


title: Monrepos

text: Talvisodan jälkeen päärakennus toimi neuvostoliittolaisten sotasaalisvarastona, ja jatkosodan aikana sen tiloissa puolestaan toimi suomalaisten sotasairaala. Viipurin siirryttyä Neuvostoliiton haltuun kartanoon perustettiin päiväkoti ja kirjaston tilat muutettiin vanhainkodiksi. Rakennuksia remontoitiin tiettävästi 1960- tai 1970-luvuilla.


title: Monrepos

text: Monrepos’n kartanoalueen pääportti on ilmeisesti arkkitehti Carl Ludvig Engelin suunnittelema. Nicolayn suvun vaakunalla varustettu portti rakennettiin, kun puistossa vuonna 1829 vieraillut kirjallisuuskriitikko Orest Somov kirjoitti olleensa pettynyt sisäänkäynnin vaatimattomaan ja narisevaan rautaporttiin. Uusi porttirakennelma oli paikoillaan ainakin vielä vuonna 1954, jonka jälkeen se purettiin, mutta rakennettiin uudelleen vanhan mallin mukaisesti jo Neuvostoliiton aikana vuonna 1985.


title: Monrepos

text: Ensimmäinen Väinämöistä esittävä veistos Monrepos’n puistoon pystytettiin jo vuonna 1831. Sen teki tanskalainen kuvanveistäjä Gotthelf Borup. Kyseessä oli toinen suomalaisen kansanrunouden myyttistä tietäjähahmoa esittävä taideteos. Ilkivallasta kärsinyt Borupin veistos korvattiin 1873 Johannes Takasen patsaalla "Väinämöisen laulu", joka puolestaan hävisi talvisodan aikana. Vuonna 2007 samalla paikalla paljastettiin pietarilaisen kuvanveistäjän Konstantin Bobkovin veistoksesta tekemä kopio.


title: Monrepos

text: Ludwigsburg on Ludwigsteinin saarella sijaitseva hautakappeli, joka muistuttaa goottilaistyylistä linnaa. Sen rakennutti 1820-luvulla vanhempiensa hautapaikaksi kartanon silloinen omistaja Paul Nicolay. Myöhemmin saarelle alettiin hautaamaan myös muita suvun jäseniä.


title: Monrepos

text: Vuonna 1827 Paul Nicolai pystytti Monrepos’n rantakalliolle obeliskin puolisonsa ruhtinatar Alexandra Simplician sodassa kaatuneiden veljien Augustin ja Carlin muistoksi. Sen suunnitteli englantilainen arkkitehti Charles Heathcote Tatham.


title: Monrepos

text: Neptunuksen temppeli rakennettiin ilmeisesti vuonna 1806, ja sen suunnitteli italialainen Giuseppe Antonio Martinelli. Roomalaisten merenjumalalle Neptunukselle omistettu rakennus oli alun perin tehty Pietaksen kunniaksi. Puurakenteisen temppelin sisällä oli Neptunusta kuvaava patsas delfiinien koristamalla jalustalla. Se purettiin todennäköisesti 1950-luvulla, jolloin myös veistos hävisi.


title: Monrepos

text:
Temppeli rakennettiin uudelleen Pro Monrepos -yhdistyksen aloitteesta vuonna 1999, jolloin hankkeen toteuttivat Tampereen ammattikorkeakoulun opiskelijat. Kesäkuussa 2011 se kuitenkin tuhoutui tulipalossa, joka oli ilmeisesti tahallaan sytytetty.
Uhrilähde on tunnettu paikallisen väestön keskuudessa jo kauan ennen Monrepos’n kartanon perustamista ja sen vedellä on uskottu olevan parantavia voimia, sen on uskottu mm. parantavan silmäsairauksia. Lähteen nimi tuleekin suomen kielen sanasta "silmä", jonka Ludwig Heinrich von Nicolay mukaili "Sylmiaksi" vuonna 1804 Monreposta kirjoittamaansa runoelmaan. Vuonna 1799 lähteen yhteyteen rakennettiin vesisäiliö ja hana. Rakennelman nykyinen ulkoasu on arkkitehti Auguste de Montferrandin suunnittelema vuodelta 1820, alun perin siihen kuului myös kreikkalaisen mytologian Narkissosta esittävä reliefi.


title: Monrepos

text: Monrepos’n puiston kiinalaistyyliset kaarisillat suunnitteli Giuseppe Antonio Martinelli vuonna 1798. Puiset sillat olivat alun perin monivärisesti maalatut, ja niissä oli myös mahdollisesti kultausta. Kaarisillat kulkivat puistoon aikoinaan kaivettujen tekolampien ylitse. Ne purettiin huonokuntoisina 1950-luvulla. Vuosina 1998 ja 2001 Pro Monrepos -yhdistys sekä Tampereen ammattikorkeakoulu rakensivat kaksi uutta kaarisiltaa vanhan mallin mukaisesti. Alkuperäisten värityksestä poiketen ne on kuitenkin maalattu valkoisiksi.


title: Monrepos

text: Kolonni eli pylväs on vuonna 1804 kahden keisarin, Paavali I:n ja Aleksanteri I:n kunniaksi pystytetty muistomerkki. Se sijaitsee puiston itälaidalla korkean kummun päällä. JalustMonrepos'n puistoalle asetettu pylväs on tehty vihreänharmaasta ruotsalaisesta marmorista. Siihen on kiinnitetty laatta, johon on kaiverrettu Vergiliukselta lainattu latinankielinen teksti "”Ceaser noblis haec otia fecit” (Keisari lahjoitti meille tämän rauhan)".


title: Monrepos

text: Hävinneitä rakennuksia Monrepos’sa ovat muun muassa Paulstein, Mariethurm sekä niin sanottu Kiinalainen sateenvarjo. Paulstein oli Ludwig von Nicolayn pojalleen Paulille 1790-luvun puolivälissä rakennuttama pieni huvimaja. Vielä 1930-luvun lopussa siinä toimi kahvila, mutta rakennus hävisi luultavasti 1950-luvulla. Nykyään jäljellä ovat enää perustukset. Mariethurm eli Mariantorni oli prinssi Friedrich Wilhelmin aikana vuosina 1785–1786 valmistunut kaksikerroksinen näkötorni. Sen koristemaalauksen olivat hänen sisarensa, Venäjän keisarinnan Maria Fjodorovnan maalaamia. Marienthurm oli yksi puiston lukuisista kiinalaisvaikutteisista rakennelmista ja muistutti ulkonäöltään buddhalaisen temppelin pagodia.


title: Monrepos

text: Kiinalainen sateenvarjo puolestaan oli useita metrejä korkean siirtolohkareen päälle rakennettu puinen näköalatasanne, josta avautui näkymä Viipurin linnaan. Se rakennettiin aivan 1700-luvun lopulla ja purettiin ilmeisesti 1870-luvulla. Nimensä rakennelma sai siihen kuuluneesta sateenvarjoa muistuttavasta katoksesta. Paul Nicolayn Englannista löytämästä mallista tuli niin suosittu, että 1870-luvulla sellainen kopioitiin ainakin Imatrankoskelle. Kiinalaisen sateenvarjon tilalle rakennettiin ilmeisesti 1880-luvulla puinen näkötorni, joka on sittemmin hävinnyt. Se on lukuisten muiden puiston rakennelmien tapaan purettu 1950-luvun aikana huonokuntoisuutensa vuoksi. Myös puiston Neuvostoliiton aikana tehdyt rakennelmat on sittemmin purettu.


title: Monrepos

text: Uudelleen on rakennettu 1830-luvulta peräisin ollut Teekatos. Se oli 1950-luvun aikana purettu pieni huvimaja, jonka Pro Monrepos -yhdistys ja Tampereen ammattikorkeakoulu rakensivat uudelleen vuonna 2003. Monrepos’sa on nykyään myös Gunnar Finnen veistos "Itsenäisyyden leijona", joka alun perin pystytettiin Tervaniemen puistoon vuonna 1927. Pahoin vaurioitunut veistos on siirretty paikalle ilmeisesti joskus jatkosodan jälkeisinä vuosina.


title: Hawker

text: Hawker, myöhemmin Hawker-Siddeley, oli brittiläinen lentokonevalmistaja, josta tuli osa British Aerospacea ja kansallistettiin vuonna 1977. Sen tuotteista nimekkäimpiä ovat Hawker Hurricane-hävittäjäpommittaja, alkuperäinen Harrier-hävittäjä ja Hawk-sarjan koulukone ja siitä edelleen kehitetty rynnäkköpommittaja Hawk 2000. Yhtiön kuuluisin suunnittelija oli Sydney Camm.


title: Hawker

text: Yhtiön nimiä ennen yhdistämistä British Aerospaceen ovat olleet:


title: Hawker

text: Hawker osti vaikeuksiin joutuneen de Havillandin ennen yhdistymistä British Aerospaceen. Myös Blackburn Aircraft, Folland Aircraft ja Gloster Aircraft päätyivät Hawkerille.


title: Hawker

text: Avro kuului Hawkerille jo vuodesta 1935 alkaen, mutta jatkoi omalla nimellään kunnes se vuonna 1963 sulautui Hawkeriin.


title: Hawker

text: Toimintansa päättäneen Sopwith Aviation and Engineering Companyn johtajat kuten Sopwith ja koelentäjä Harry G. Hawker perustivat 15. marraskuuta 1920 H. G. Hawker Engineering Company Limitedin, jonka toimialoihin sisältyi autojen, moottoripyörien ja lentokoneiden osien valmistus Canbury Park Roadin tehtaalla Kingstonissa. Yhtiön ensimmäiset lentokoneet olivat ylätasoinen Duiker tiedustelukone, Woodcock yöhävittäjä ja koulukone, kaksipaikkainen tiedustelukone Hedgehog, yksipaikkainen hävittäjä Heron, torpedopommittaja Horsley ja tulevan pääsuunnittelijan Sydney Cammin ultrakevyt Cygnet.


title: Hawker

text: Camm suunnitteli kaksipaikkaisen kaksitasoisen päiväpommittajan Hartin, joka teki ensilentonsa Rolls Royce FXI -moottorilla kesäkuussa 1928. Hartia valmistettiin lopulta kaikkiaan 2 506 kappaletta, mikä oli suurin määrä yksittäistä mallia sotien välillä Britanniassa.


title: Hawker

text: Yhtiön menestys johti Hawker Aircraft Limitedin perustamiseen 18. toukokuuta 1933. Gloster ostettiin kesäkuussa 1934 ja muodostettiin 1. heinäkuuta 1963 Hawker Siddeley Aircraft Company Limited, johon kuuluivat Hawkerin ja Glosterin lisäksi Sir W. G. Armstrong Whitworth Aircraft, Armstrong Siddeley Motors, Air Service Training ja A. V. Roe. Hurricane teki ensilentonsa 6. marraskuuta 1936. Koneita valmistettiin kaikkiaan yli 14 000 kappaletta seuraavien kahdeksan vuoden aikana.


title: Luettelo Guns N’ Rosesin kappaleista

text: Tämä on luettelo Guns N’ Roses -yhtyeen esittämistä ja levyttämistä kappaleista. Osa näistä kappaleista on esitetty vain kiertueilla tai ne ovat cover -kappaleita tai julkaisemattomia kappaleita. Moni listan kappaleista nauhoitettiin Chinese Democracy-albumia varten, eikä niitä ole julkaistu.


title: Kristian I

text: Kristian I Oldenburgilainen (helmikuu 1426 – 21. toukokuuta 1481) oli tanskalainen monarkki ja Kalmarin unionin maiden unionikuningas (Tanskan 1448–1481, Norjan 1450–1481 ja Ruotsin 1457–1464). Hän oli myös Schleswigin ja Holsteinin herttua vuosina 1460–1481.


title: Kristian I

text: Kristian I oli ensimmäinen Oldenburgin hallitsijasukua edustanut Tanskan kuningas. Suku on hallinnut Tanskaa yhtäjaksoisesti hänestä alkaen.


title: Kristian I

text: Kristian valittiin Tanskan kuninkaaksi vuonna 1448 edellisen kuninkaan Kristofer Baijerilaisen kuoltua ilman perillistä. Ruotsin kuninkaaksi oli aiemmin valittu Kaarle Knuutinpoika Bonde, mikä johti kiistaan unionikuninkuudesta. Kaarle Knuutinpoika otti pian myös Norjan kruunun, mutta joutui luovuttamaan sen Kristianille 1450. Tanska ja Ruotsi joutuivat sotaan vuonna 1451.


title: Kristian I

text: Kristian sai vallattua syrjäytetyn unionikuninkaan Eerik Pommerilaisen hallitseman Gotlannin tämän sovittua tanskalaisten kanssa. Vuonna 1457 Ruotsissa puhkesi kapina, ja Kaarle syrjäytettiin. Kapinajohtajat Jöns Pentinpoika Oxenstierna ja Eerik Akselinpoika Tott kutsuivat Kristianin Ruotsin kuninkaaksi, ja hänet kruunattiin 23. kesäkuuta 1457. Kristian hankki itselleen myös Schleswig-Holsteinin vuonna 1460. Tämä aiheutti kuitenkin suuren velkataakan, ja Kristian joutui kiristämään veroja.


title: Kristian I

text: Uppsalan arkkipiispa Jöns Pentinpoika Oxenstierna lupasi 1463 Uplannin talonpojille omin päin verohelpotuksia, mikä johti hänen vangitsemiseensa. Tämä synnytti arkkipiispan tukijoiden kapinan, jonka päätteeksi Kristian joutui pakenemaan Ruotsista Tanskaan 1464. Ruotsin kuninkaaksi nousi jälleen Kaarle Knuutinpoika.


title: Kristian I

text: Kristian kuoli 1481 ja hänet on haudattu Roskilden tuomiokirkkoon. Hän on Englannin ja Skotlannin Jaakko I:n kaukainen esi-isä, ja sitä kautta sukua nykypäivän brittimonarkeille.


title: Kristoffer Baijerilainen

text: Kristoffer Baijerilainen (26. tammikuuta 1418 – 6. tammikuuta 1448) oli Kalmarin unionin maiden unionikuningas (Tanskan ja Norjan vuosina (1440–1448) ja Ruotsin vuosina (1441–1448).


title: Kristoffer Baijerilainen

text: Kristofer valittiin Tanskan kuninkaaksi vuonna 1440 sen jälkeen kun tanskalaiset olivat erottaneet aiemman unionikuninkaan, Ruotsin kruunun menettäneen Eerik Pommerilaisen. Ruotsia hallitsi valtionhoitajana Kaarle Knuutinpoika Bonde, jonka suostuttelemiseksi hyväksymään kuninkuutensa joutui Kristoffer antamaan Kaarlelle Turun linnan ja suuria läänityksiä Suomesta. Kristoffer valittiin Ruotsin kuninkaaksi ja kruunattiin Upsalan tuomiokirkossa 1441.


title: Kristoffer Baijerilainen

text: Vuonna 1442 Kristofer vahvisti unionikuninkaan valtaa tasoittaneen Kristofferin maanlain, jonka mukaan kuninkaan tuli hallita valtaneuvostoa kuunnellen ja asettaa linnanherroiksi vain Ruotsissa syntyneitä. Kristoffer kuoli vuonna 1448 yllättäen ilman perillisiä, mikä johti jälleen epäselvyyteen Kalmarin unionin jatkosta ja kiistoihin sen hallinnasta.


title: Woody Guthrie

text: Woodrow Wilson ”Woody” Guthrie (14. heinäkuuta 1912 Okemah, Oklahoma Yhdysvallat – 3. lokakuuta 1967 New York, Yhdysvallat) oli yhdysvaltalainen folk-laulaja ja lauluntekijä. Hän kirjoitti useita vasemmistolaisia ja isänmaallisia lauluja, joista tunnetuin on ”This Land is Your Land”. Bruce Springsteen levytti kappaleen 40 vuotta myöhemmin.


title: Woody Guthrie

text: Ammattiyhdistysmies Guthrie kirjoitti monia lauluja työväenluokkaan kuuluvien amerikkalaisten köyhyydestä ja sorrosta, lastenlauluja, fasismin vastaisia lauluja, lauluja Amerikan historiasta. Tunnettuja ovat etelävaltioiden asukkaiden siirtolaisuudesta Kaliforniaan kertovat laulut, ”Dustbowl ballads”. Guthrie lauloi levylle myös paljon amerikkalaisia kansansävelmiä.


title: Woody Guthrie

text: Toisen maailmansodan aikana Guthrie kirjoitti aluksi sodanvastaisia lauluja, joita levytti Almanac Singers -yhtye, jossa vaikutti myös Pete Seeger. Guthrie käänsi kelkkansa Saksan hyökättyä Neuvostoliittoon ja hän alkoi tehdä taisteluhenkeä lietsovia sotalauluja. Niistä tunnetuin on "The Sinking of Reuben James". Guthrie itse palveli sodan aikana Yhdysvaltain kauppalaivastossa.


title: Woody Guthrie

text: Kaiken kaikkiaan hän teki yli tuhat folk- ja protestilaulua. 1960-luvun protestilaulusukupolvi Bob Dylan etunenässä piti Woody Guthrieta edeltäjänään ja sankarinaan. Woodyn poika Arlo Guthrie on tunnettu laulaja, joka aloitti uransa 1960-luvun hippivuosina.


title: Woody Guthrie

text: Woody Guthrie sairastui 1940-luvun lopulla Huntingtonin tautiin ja vietti yksitoista viimeistä elinvuottaan sairaalassa.


title: Woody Guthrie

text: Hal Ashbyn ohjaama elokuva "Tämä maa on minun" ("Bound for Glory", 1976) perustuu Woody Guthrien elämään.


title: Proteesi

text: Proteesi on keinotekoinen kappale, jolla korvataan kehosta puuttuva osa, toisin kuin ortoosi, joka vain tukee kehoa. Proteeseja käytetään esimerkiksi korvaamaan syntymästä asti puuttuva tai myöhemmän sairauden tai onnettomuuden vuoksi amputoitu raaja, muuttamaan transsukupuolisten miesten ja naisten ulkoisia piirteitä sekä erikoisefekteinä elokuvissa. Proteesioppia kutsutaan protetiikaksi.


title: Proteesi

text: Proteeseja on käytetty ainakin 400-luvulta eaa. Ensimmäiset oikean käden muotoiset proteesit valmistettiin kuitenkin vasta keskiajalla.


title: Proteesi

text: Ennen proteesit tehtiin yleensä puusta, nahasta ja raskaasta metallista (puujalka ja koukkukäsi), joiden toiminnallisuus oli lähinnä välttävää. Nykyisin on jo käytössä kevyistä metalleista ja muoveista tehtyjä, tietokoneohjatusti toimivia jalka- ja käsiproteeseja. Monilla vammaisurheilijoilla on myös erityisiä vaihdettavia urheiluproteeseja, jotka muistuttavat vain etäisesti oikeaa raajaa.


title: Pentti Jönsinpoika Oxenstierna

text: Pentti Jönsinpoika Oxenstierna (, 1390-luku – 1450) oli ruotsalainen ritari ja valtaneuvoston jäsen. Hän toimi yhdessä veljensä Niilo Jönsinpoika Oxenstiernan kanssa Ruotsin valtionhoitajana tammikuusta kesäkuuhun 1448 unionikuningas Kristoffer Baijerilaisen kuolemasta siihen asti, että Kaarle Knuutinpoika valittiin vaaleilla Ruotsin kuninkaaksi.


title: Pentti Jönsinpoika Oxenstierna

text: Pentti Jönsinpojan kotitila oli Salsta Lenan pitäjässä Upplannissa. Pentti teki suuria lahjoituksia Tenstan kirkolle, jonka seinässä on yhä säilynyt häntä esittävä lahjoittajamaalaus. Maalauksen on tehnyt Johannes Rosenrod.


title: Pentti Jönsinpoika Oxenstierna

text: Pentti Jönsinpoika avioitui vuonna 1416 Kristina Kristerintyttären kanssa, joka kuoli 1430-luvulla. Pentin ja Kristinan lapsia olivat Uppsalan arkkipiispa Jöns Pentinpoika, Kristiern Pentinpoika, Arvid Pentinpoika ja David Pentinpoika. Pentti avioitui uudestaan vuonna 1437 Märta Lydekadotterin (Stralendorp) kanssa.


title: Pentti Jönsinpoika Oxenstierna

text: Pentti Jönsinpoika oli kuuluisan lakikokoelman Codex Aboensiksen tilaaja.


title: Niilo Jönsinpoika Oxenstierna

text: Niilo Jönsinpoika Oxenstierna (ruots. Nils Jönsson Oxenstierna) (1390-luku–1450/1451) oli ruotsalainen rälssimies ja valtionhoitaja vuonna 1448.


title: Niilo Jönsinpoika Oxenstierna

text: Niilo oli valtaneuvos viimeistään vuodesta 1432, Borgholmin käskynhaltija vuodesta 1436, Stäkeholmin käskynhaltija vuodesta 1438, Nyköpingshusin käskynhaltija vuodesta 1442 vuoteen 1448 ja ritari vuodesta 1441.


title: Niilo Jönsinpoika Oxenstierna

text: Niilo Jönsinpoika kuului aatelisiin, jotka vuosina 1432-34 tukivat kirkollista vastarintaa Eerik Pommerilaista vastaan. Vuonna 1434 Niilo osallistui kansannousuun Eerikiä vastaan ja kuului vuoteen 1441 asti valtakuntaa johtaneeseen neuvostoon. Unionikuningas Kristoffer Baijerilaisen aikana Niilo kuului vuodesta 1445 valtionhoitajakollegioon, joka hallitsi maata kuninkaan ollessa poissa. Kristofferin kuoltua Niilo toimi yhdessä veljensä Pentti Jönsinpoika Oxenstiernan kanssa Ruotsin valtionhoitajana tammikuusta kesäkuuhun 1448, kunnes Kaarle Knuutinpoika valittiin vaaleilla Ruotsin kuninkaaksi. Niilo oli kannattanut kuninkaaksi omaa poikaansa Eerikiä, ja kuninkaanvaalien jälkeen hän kuului kuningasta vastustaneeseen oppositioon. Tämän seurauksena hänen menetti vuonna 1448 Nyköpingshusin ja vuonna 1450 Örebron linnan.


Luettelo Das wohltemperierte Klavierin osista BWV-numerojärjestyksessä


title: Sgt. Pepper’s Lonely Hearts Club Band

text: Sgt. Pepper’s Lonely Hearts Club Band on The Beatlesin 1. kesäkuuta 1967 julkaisema albumi. Levyä pidetään yleisesti yhtenä popmusiikin historian merkittävimmistä julkaisuista ja monesti sitä pidetään yhtyeen magnum opuksena. "Sgt. Pepper’s Lonely Hearts Club Band" on myös yksi ensimmäisistä niin sanotuista konseptialbumeista.


title: Sgt. Pepper’s Lonely Hearts Club Band

text: Albumi vaikutti voimakkaasti popmusiikin kehitykseen. Progressiivinen rock on saanut innoitusta albumista. Sekä levy, sen tuottaminen että kansi on palkittu useita kertoja. Levy on säännöllisesti kärkisijoilla valittaessa historian parhaita populaarimusiikkilevyjä.


title: Sgt. Pepper’s Lonely Hearts Club Band

text: Albumilla Beatles jatkoi edellisen albuminsa "Revolverin" kokeellisempaa linjaa. Tyylillisesti albumi edustaa psykedeelistä rockia, mutta siinä on myös paljon aikaisempien albumien tapaan poppia sekä perinteisiä rocklauluja.


title: Sgt. Pepper’s Lonely Hearts Club Band

text: Albumi äänitettiin Lontoon Abbey Roadin studioilla joulukuun 1966 ja huhtikuun 1967 välillä. Sen tuotti George Martin.


title: Sgt. Pepper’s Lonely Hearts Club Band

text: "Sgt. Pepperin" yksi tärkeimmistä vaikutteista oli yhdysvaltalaisen The Beach Boysin albumi "Pet Sounds", joka julkaistiin toukokuussa 1966. Paul McCartney on sanonut: ”Ilman "Pet Soundsia" "Sgt. Pepperiä" ei olisi syntynyt ... "Sgt. Pepperin" tavoitteena oli olla yhtä hyvä kuin "Pet Sounds".” McCartneya kiehtoi "Pet Soundsissa" sen monimutkaiset sovitukset, lauluharmoniat ja erikoiset äänitehosteet. Beatles oli jo aloittanut musiikilliset kokeilut hiukan ennen "Pet Soundsin" ilmestymistä, kun he äänittivät John Lennonin ensimmäisen psykedeelisen laulun ”Tomorrow Never Knows”, joka julkaistiin "Revolver"-albumilla.


title: Sgt. Pepper’s Lonely Hearts Club Band

text: Beatles lopetti konsertoinnin lopullisesti elokuun 1966 jälkeen ja päätti keskittyä yksinomaan studiolevytysten tekemiseen. Yhtyeen jäsenet uudistivat myös ulkonäkönsä: he kasvattivat viikset ja alkoivat pukeutua värikkäisiin ja kukkakuvioisiin vaatteisiin, jollaisista tuli vuoden 1967 tunnusmerkkejä.


title: Sgt. Pepper’s Lonely Hearts Club Band

text: Kipinä "Sgt. Pepperin" tekoon syntyi Beatlesin vuoden 1966 esiintymismatkalla Yhdysvaltain länsirannikolle. McCartney keksi: ”Mitäpä jos naamioitaisiin itsemme ja hankittaisiin yhtyeellemme joku toinen nimi!” Albumin poikkeuksellisen pitkän nimen McCartney keksi Lennonin mukaan Yhdysvaltain länsirannikon yhtyeiden pitkistä nimistä. McCartney itse kertoi nimen tulleen hänelle, kun hän ajatteli hauskoja sanoja kuten ”Sergeant Pepper” ja ”Lonely Hearts Club”, ja ne vain liittyivät yhteen ilman erityistä syytä. Yhtyetoverit John Lennon ja George Harrison suhtautuivat McCartneyn ideaan varauksellisesti, mutta kummallakaan ei ollut esittää parempaakaan vaihtoehtoa.


title: Sgt. Pepper’s Lonely Hearts Club Band

text: Alkuperäinen ajatus albumin konserttimaisesta formaatista ei kuitenkaan toteutunut aivan sellaisenaan, vaikka "Sgt. Pepperin" avauskappaleessa onkin kuultavissa yleisön hälinää ja orkesterin viritysääniä.


title: Sgt. Pepper’s Lonely Hearts Club Band

text: "Sgt. Pepperin" tekemiseen käytettiin yli 700 studiotuntia, jotka veivät yhtyeen ajasta kaikkiaan 135 päivää.


title: Sgt. Pepper’s Lonely Hearts Club Band

text: Beatlesin jäsenet kokoontuivat Lontoon Abbey Roadin studiolla marraskuun lopulla 1966 vietettyään sitä ennen pari kuukautta kukin omilla teillään. Heillä ei aiemmista albumilevytyksistään poiketen ollut valmiita kappaleita kun he tulivat studioon äänittämään "Sgt. Pepperiä". Jouluun 1966 mennessä he olivat tehneet ja äänittäneet Lennonin kappaleen ”Strawberry Fields Forever”. McCartneyn ”Penny Lane” äänitettiin tammikuun 1967 puoliväliin mennessä. Kappaleita ei kuitenkaan otettu "Sgt. Pepperille", vaan ne julkaistiin singlenä jo helmikuussa 1967. Tuottaja George Martin katui myöhemmin kappaleiden poisjättämistä albumilta.


title: Sgt. Pepper’s Lonely Hearts Club Band

text: ”When I’m Sixty-Four” äänitettiin "Sgt. Pepperille" joulukuussa 1966. Se on 15-vuotiaan McCartneyn vuosien 1957–1958 tienoilla tekemä kappale, jota Beatles oli jo esittänyt konserteissaankin vuonna 1962.


title: Sgt. Pepper’s Lonely Hearts Club Band

text: Albumin päättävä ”A Day in the Life” on Lennonin ja McCartneyn yhdessä kirjoittama laulu, joka äänitettiin tammi–helmikuussa 1967. Kappaleessa kuullaan pitkä orkesteriosuus, jossa soittaa mukana useita vierailevia tähtiä, kuten Donovan, Mick Jagger ja Keith Richards. Kappaleen päättää pianon voimasointu, jonka soittavat kolmella pianolla yhtä aikaa Lennon, McCartney, Starr ja Mal Evans.


title: Sgt. Pepper’s Lonely Hearts Club Band

text: McCartneyn ”Fixing a Hole” äänitettiin osin Regent Sound Studiosissa helmikuun alussa ja viimeisteltiin saman kuun lopulla Abbey Roadilla. Albumin nimikappale ja avauskappale ”Sgt. Pepper’s Lonely Hearts Club Band” äänitettiin kahdessa vaiheessa helmikuun ja maaliskuun alussa 1967. Kappale perustuu McCartneyn ideaan Beatlesin ”alter ego” -yhtyeestä.


title: Sgt. Pepper’s Lonely Hearts Club Band

text: Lennonin ”Lucy in the Sky with Diamonds” äänitettiin helmikuun ja maaliskuun taitteessa. Kappaleen nimi herätti aikoinaan paljon huomiota, sillä sen arveltiin viittaavan psykedeeli LSD:hen. Lennon kiisti aina yhteyden ja väitti kappaleen nimen olleen poikansa keksimä. ”Being for the Benefit of Mr. Kite!” on Lennonin kappale, joka äänitettiin helmi–maaliskuussa. Kappaleen tausta koostuu äänikollaasista, jossa kuullaan John Philip Sousan puhallinmarssien pätkiä. ”Good Morning Good Morning” on Lennonin kappale, joka äänitettiin helmikuun ja maaliskuun aikana. Lennon sai idean kappaleeseen television aamiaismuromainoksesta. ”Lovely Rita” on McCartneyn kappale, joka äänitettiin helmikuun lopulla ja maaliskuun aikana.


title: Sgt. Pepper’s Lonely Hearts Club Band

text: ”Getting Better” äänitettiin maaliskuun aikana. Kappale on McCartneyn aloittama, ja Lennon auttoi häntä sen viimeistelyssä. ”She’s Leaving Home” äänitettiin maaliskuun puolivälissä. Kappale on siitä epätyypillinen, että yksikään Beatles-jäsen ei soita sillä. McCartneyn ja Lennonin laulun taustalla kuullaan Mike Leanderin sovittamaa ja George Martinin ohjaamaa jousisoitin- ja harppumusiikkia. Albumin toinen kappale ”With a Little Help from My Friends” äänitettiin maaliskuun viimeisinä päivinä. Se yhdistettiin avauskappaleeseen konserttiyleisön äänillä, jotka oli nauhoitettu Beatlesin konsertissa vuonna 1964. Kappale on Lennonin ja McCartneyn yhdessä kirjoittama, ja levyn ainoa Ringo Starrin laulama kappale.


title: Sgt. Pepper’s Lonely Hearts Club Band

text: Intialaisvaikutteinen ”Within You Without You” on "Sgt. Pepperin" kakkospuolen avauskappale. Se on albumin ainoa George Harrisonin tekemä kappale. Yhtye oli kylläkin harjoitellut toista Harrisonin kappaletta, ”Only a Northern Song” helmikuussa, mutta Martin ei hyväksynyt tätä huonona pitämäänsä kappaletta albumille. Muut Beatles-jäsenet eivät osallistuneet ”Within You Without Youn” äänityksiin, jotka tapahtuivat 15. maaliskuuta ja 3. huhtikuuta.


title: Sgt. Pepper’s Lonely Hearts Club Band

text: ”Sgt. Pepper’s Lonely Hearts Club Band (Reprise)” on albumin avauskappaleen kertaus, joka äänitettiin 1. huhtikuuta kaksi päivää ennen kuin McCartney lensi Yhdysvaltoihin.


title: Sgt. Pepper’s Lonely Hearts Club Band

text: Abbey Roadin uusimman studioteknologian mukana tulleet monipuoliset menetelmät tarjosivat yhtyeelle loputtomasti mahdollisuuksia rikkoa pop-musiikin tekemisen raja-aitoja. Kaikulaitteiden ja efektikoneiden luova käyttö yhdistettynä eri soittimiin tuotti mielenkiintoisen soundimaailman, joihin Beatles onnistui lisäämään monia vaikutteita eri musiikkilajeista, kuten klassisesta ja aikakauden vakiintuneita rajoja murskaavasta avantgardistisesta musiikista, sekä myös varietee-taiteesta.


title: Sgt. Pepper’s Lonely Hearts Club Band

text: Abbey Roadin studioiden hienoista laitteista huolimatta McCartney sen enempää kuin Lennonkaan eivät olleet täysin tyytyväisiä käytössään olevaan neliraitatekniikkaan, jonka avulla oli vaikeaa toteuttaa Beatlesin visioita ja ideoita. Tuottaja George Martin piti koko äänityssessiota ”painajaismaisena aikana”. Yhtye halusi "Sgt. Pepperillä" kaiken kuulostavan erilaiselta, ja sen eteen nähtiin paljon vaivaa. Mikrofoneja laitettiin puhallinsoittimien sisään ja lauluosuuksia peiteltiin erilaisilla kaikuäänillä, jotka kierrätettiin Hammond-urkujen kanssa käytetyn pyörivän Leslie-kaiuttimen kautta. Erityisesti Lennonin oli vaikea saada päästään ulos niitä kaikkia ääniä, joita hän olisi halunnut levytyksessä käyttää.


title: Sgt. Pepper’s Lonely Hearts Club Band

text: Albumi julkaistiin virallisesti 1. kesäkuuta 1967. Sitä ennen jo huhtikuussa McCartney oli jaellut levyn näytenauhoja Yhdysvalloissa muusikkotuttavilleen. Lontoossa yhtyeen jäsenet veivät nauhat laulaja Cass Elliotin asuntoon ja huudattivat albumia avoimista ikkunoista koko Chelsean King's Roadin kaupunginosan kuultavaksi. Piraattiradioasema Radio London sai luvan esittää koko albumin 12. toukokuuta. Yhtyeen manageri Brian Epstein järjesti medialle albumin julkaisujuhlan 19. toukokuuta kotonaan Lontoossa, ja myös Beatlesin jäsenet osallistuivat tilaisuuteen. Viimeisenä viikkona ennen julkaisua Epsteinkin jakeli levyä.


title: Sgt. Pepper’s Lonely Hearts Club Band

text: "Sgt. Pepper" myi Britanniassa ensimmäisellä viikollaan 250 000 kappaletta ja nousi albumilistan kärkeen 23 viikoksi. Yhdysvalloissa albumi nousi 24. kesäkuuta Billboardin listan sijalle kahdeksan ja seuraavalla viikolla listakärkeen 15 viikoksi. Kolmessa kuukaudessa albumia oli myyty koko maailmassa 2,5 miljoonaa kappaletta, paljon enemmän kuin Beatlesin aikaisempia albumeja.


title: Sgt. Pepper’s Lonely Hearts Club Band

text: Jotkut uskoivat osan "Sgt. Pepperin" kappaleista kertovan huumeista tai rohkaisevan niiden käyttöön, minkä vuoksi esimerkiksi BBC kieltäytyi soittamasta "A Day in the Lifea".


title: Sgt. Pepper’s Lonely Hearts Club Band

text: Julkaisuaikanaan "Sgt. Pepper" sai lehdistöltä yleisesti ottaen ylistävät arviot. "The Timesin" kriitikko Kenneth Tynan kutsui sitä "ratkaisevaksi hetkeksi länsimaisessa korkeakulttuurissa". "Time" kutsui albumia "historialliseksi irtiotoksi kaiken musiikin kehityksessä". Joitain soraääniäkin kuului: esimerkiksi "The New York Timesin" Richard Goldstein arvosteli albumin liiallisina pitämiään erikoisefektejä ja kutsui albumia "vilpilliseksi".


title: Sgt. Pepper’s Lonely Hearts Club Band

text: Arvostettu "Rolling Stone" -lehti sijoitti vuonna 2003 "Sgt. Pepperin" ykköseksi kaikkien aikojen 500 parhaan albumin listallaan. Muutkin tahot ovat vuosien varrella nimenneet albumin yhdeksi kaikkien aikojen albumeista.


title: Sgt. Pepper’s Lonely Hearts Club Band

text: Moni tunnettu muusikko on nimennyt "Sgt. Pepperin" suosikikseen Beatlesin albumeista. Toisaalta esimerkiksi Keith Richards kutsui sitä "potaskan sekamelskaksi".


title: Sgt. Pepper’s Lonely Hearts Club Band

text: Sgt. Pepper on vielä vuonna 2017 Britannian kaikkien aikojen myydyin studioalbumi. Britanniassa albumia on myyty 5 miljoonaa kappaletta ja koko maailmassa 13 miljoonaa.


title: Sgt. Pepper’s Lonely Hearts Club Band

text: Tyylillisesti "Sgt. Pepper" edustaa psykedeelistä rockia (”Lucy in the Sky with Diamonds”, ”Being for the Benefit of Mr. Kite!”, ”Within You Without You”), mutta siinä on myös aikaisempien albumien tapaan paljon poppia (”Getting Better”, ”She’s Leaving Home”, ”When I’m Sixty-Four”) sekä perinteisiä rocklauluja (”Fixing a Hole”, ”Sgt. Pepper’s Lonely Hearts Club Band”).


title: Sgt. Pepper’s Lonely Hearts Club Band

text: Albumilla yhtye jatkoi edellisen albuminsa "Revolverin" (1966), kokeellisempaa linjaa. Esimerkiksi kappalessa ”Within You Without You” olivat aikaisemman albumin kappaleen ”Love You To” tapaan George Harrisonin intialaisvaikutteet selkeästi esillä. ”Lucy in the Sky with Diamonds” oli ensimmäinen Beatlesin levytys, joka sisälsi wah-wah-pedaalilla väritettyä kitaran soittoa.